การจัดการ

1.  โครงสร้างการจัดการ

โครงสร้างการจัดการของ CPN ประกอบด้วย

1.  คณะกรรมการบริษัท

2.  คณะกรรมการชุดย่อย จำนวน 4 คณะ

    1.  คณะกรรมการตรวจสอบ

    2.  คณะกรรมการสรรหาและกำหนดค่าตอบแทน

    3.  คณะกรรมการบริหารความเสี่ยง

    4.  คณะกรรมการบรรษัทภิบาล

3.  คณะกรรมการบริหาร

4.  คณะกรรมการจัดการ

  รายละเอียดของคณะกรรมการแต่ละคณะมีดังนี้

คณะกรรมการบริษัท

คณะกรรมการบริษัท ประกอบด้วยกรรมการ 12 คน โดยมีองค์ประกอบดังนี้

-   กรรมการอิสระ 4 คน หรือคิดเป็น 1 ใน 3 ของจำนวนกรรมการทั้งหมด
    สอดคล้องตามหลักการกำกับดูแลกิจการที่ดี

-   ประธานกรรมการเป็นตัวแทนของผู้ถือหุ้น และไม่ได้เป็นบุคคลเดียวกับกรรมการผู้จัดการใหญ่
    เพื่อให้มีการแบ่งแยกบทบาทอย่างชัดเจนและมีการถ่วงดุลอำนาจในการดำเนินงาน

-   กรรมการที่ไม่เป็นผู้บริหาร 11 คน และกรรมการที่เป็นผู้บริหาร 1 คน

-   รายชื่อและตำแหน่งคณะกรรมการบริษัท

1.  นายสุทธิชัย จิราธิวัฒน์ ² ประธานกรรมการ

2.  นายไพฑูรย์ ทวีผล กรรมการอิสระ

3.  นายจักก์ชัย พานิชพัฒน์ กรรมการอิสระ

4.  นางสุนันทา ตุลยธัญ กรรมการอิสระ

5.  นายการุณ กิตติสถาพร กรรมการอิสระ

6.  นายครรชิต บุนะจินดา กรรมการ

7.  นายสุทธิเกียรติ จิราธิวัฒน์ ² กรรมการ

8.  นายสุทธิชาติ จิราธิวัฒน์ ² กรรมการ

9.  นายสุทธิศักดิ์ จิราธิวัฒน์ ² กรรมการ

10. นายสุทธิธรรม จิราธิวัฒน์ ² กรรมการ

11. นายกอบชัย จิราธิวัฒน์ ^(1, 2) กรรมการ

12. นายปริญญ์ จิราธิวัฒน์ ² กรรมการ

  หมายเหตุ :

  ¹ กรรมการที่เป็นผู้บริหาร

  ² กรรมการที่เป็นตัวแทนจากผู้ถือหุ้น

  ³ คุณวันชัย จิราธิวัฒน์ ดำรงตำแหน่งประธานกรรมการกิตติมศักดิ์ของบริษัท

-   กรรมการผู้มีอำนาจลงลายมือชื่อแทนบริษัท

กรรมการผู้มีอำนาจลงลายมือชื่อแทนบริษัท คือ นายสุทธิธรรม จิราธิวัฒน์ นายปริญญ์ จิราธิวัฒน์
นายกอบชัย จิราธิวัฒน์ กรรมการสองในสามคนนี้ลงลายมือชื่อร่วมกันและประทับตราสำคัญของบริษัท

-   หน้าที่และความรับผิดชอบของคณะกรรมการบริษัท

1.  ปฏิบัติหน้าที่ให้เป็นไปตามกฎหมาย วัตถุประสงค์ และข้อบังคับของบริษัท
    ตลอดจนมติคณะกรรมการ และมติที่ประชุมผู้ถือหุ้น ด้วยความซื่อสัตย์สุจริต (Duty of
    Loyalty) ความระมัดระวัง (Duty of Care) มีความรับผิดชอบ (Accountability)
    และมีจริยธรรม (Ethic) โดยคำนึงถึงประโยชน์ของผู้ถือหุ้นทุกรายอย่างเท่าเทียมกัน

2.  กำหนดวิสัยทัศน์ กลยุทธ์ แผนงานและงบประมาณประจำปีของบริษัท
    โดยมีการติดตามผลการดำเนินงานด้านต่างๆ ของบริษัทอย่างต่อเนื่อง
    เพื่อให้มั่นใจว่าการดำเนินงานเป็นไปตามเป้าหมายที่กำหนด
    และสามารถจัดการอุปสรรคปัญหาที่อาจเกิดขึ้นได้อย่างทันเวลา

3.  พิจารณาอนุมัติรายการที่สำคัญตามขอบเขตอำนาจหน้าที่ของคณะกรรมการ
    ตามที่กฎหมายและข้อบังคับของบริษัทกำหนดรวมถึงพิจารณาอนุมัติงบประมาณรายจ่ายลงทุนที่มีวงเงินมากกว่า
    200 ล้านบาท

4.  พิจารณาแต่งตั้งคณะกรรมการชุดย่อยต่างๆ
    เพื่อสนับสนุนการปฏิบัติงานตามความรับผิดชอบของคณะกรรมการตามความเหมาะสมและความจำเป็น
    โดยมีการติดตามผลการดำเนินงานของคณะกรรมการชุดย่อยอย่างสม่ำเสมอ

5.  กรรมการที่เป็นอิสระควรใช้ดุลยพินิจอย่างเป็นอิสระในการพิจารณากำหนดกลยุทธ์
    การบริหารงาน การใช้ทรัพยากร
    การแต่งตั้งกรรมการและการกำหนดมาตรฐานในการดำเนินธุรกิจ
    รวมทั้งพร้อมที่จะคัดค้านการกระทำของฝ่ายจัดการหรือกรรมการอื่น
    ในกรณีที่มีความเห็นขัดแย้งในเรื่องที่มีผลกระทบต่อความเท่าเทียมกันของ ผู้ถือหุ้นทุกราย

6.  จัดให้มีการเปิดเผยข้อมูลต่อผู้ถือหุ้นและผู้มีส่วนได้เสียทุกกลุ่มอย่างถูกต้อง ครบถ้วน โปร่งใส
    เชื่อถือได้ ทันเวลา และเท่าเทียมกัน

7.  จัดให้มีระบบควบคุมภายในและการตรวจสอบภายในที่มีประสิทธิภาพและประสิทธิผล

8.  จัดให้มีกระบวนการบริหารความเสี่ยงที่เหมาะสมและมีประสิทธิภาพ ซึ่งสามารถประเมิน
    ติดตาม และบริหารความเสี่ยงที่สำคัญได้

9.  จัดให้มีเลขานุการบริษัทเพื่อช่วยดูแลกิจกรรมต่างๆ
    ของคณะกรรมการและช่วยให้คณะกรรมการและบริษัทปฏิบัติให้เป็นไปตามกฎหมายและข้อกำหนดที่เกี่ยวข้อง

10. จัดให้มีจรรยาบรรณธุรกิจของกรรมการ ผู้บริหารและพนักงาน
    เพื่อเป็นมาตรฐานแนวทางในการดำเนินธุรกิจของบริษัท

11. จัดให้มีการดำเนินงานตามหลักการกำกับดูแลกิจการที่ดี
    และสนับสนุนให้มีการสื่อสารไปสู่ทุกคนในบริษัท
    ให้ได้รับทราบยึดถือปฏิบัติอย่างจริงจัง

12. จัดให้มีกระบวนการที่ชัดเจนและโปร่งใสเกี่ยวกับการทำรายการระหว่างกัน

13. จัดให้มีกระบวนการที่ชัดเจนในการรายงานของคณะกรรมการตรวจสอบต่อคณะกรรมการ
    เมื่อพบหรือมีข้อสงสัยเกี่ยวกับรายการหรือการกระทำ
    ซึ่งอาจมีผลกระทบอย่างมีนัยสำคัญต่อฐานะการเงินและผลการดำเนินงานของบริษัท
    คณะกรรมการต้องดำเนินการปรับปรุงแก้ไขภายในเวลาที่คณะกรรมการตรวจสอบเห็นสมควร

14. จัดให้มีการกำหนดแผนการสืบทอดตำแหน่งผู้บริหารระดับสูงของบริษัท

15. จัดให้มีการทบทวนและปรับปรุงนโยบายและแผนงานที่สำคัญต่างๆ
    ให้เป็นปัจจุบันและเหมาะสมกับสภาพธุรกิจอย่างสม่ำเสมอ

16. จัดให้มีการทบทวนและแก้ไขกฎบัตรคณะกรรมการบริษัทให้สอดคล้องกับภาวการณ์

17. สามารถแสวงหาความเห็นทางวิชาชีพเกี่ยวกับการดำเนินธุรกิจด้วยการว่าจ้างที่ปรึกษาภายนอกด้วยค่าใช้จ่ายบริษัท

18. ปฏิบัติหน้าที่อื่นใดเกี่ยวกับกิจการของบริษัทตามที่ผู้ถือหุ้นมอบหมาย

ทั้งนี้
บริษัทได้กำหนดคุณสมบัติความเป็นอิสระไว้เข้มงวดกว่าข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
รายละเอียดมีดังนี้

-   คุณสมบัติของกรรมการอิสระ

1.  ถือหุนไมเกินร้อยละ 0.5 ของจำนวนหุ้นที่มีสิทธิออกเสียงทั้งหมดของบริษัท บริษัทใหญ่
    บริษัทย่อย บริษัทร่วม หรือนิติบุคคลที่อาจมีความขัดแย้ง ทั้งนี้
    ให้นับรวมการถือหุ้นของผู้ที่เกี่ยวข้องของกรรมการอิสระรายนั้นๆ ด้วย

2.  ไม่เป็นหรือเคยเป็นกรรมการที่มีส่วนร่วมบริหารงาน ลูกจาง พนักงาน
    ที่ปรึกษาที่ได้รับเงินเดือนประจํา หรือ ผูมีอํานาจควบคุมของบริษัท บริษัทใหญ่ บริษัทย่อย
    บริษัทร่วม บริษัทย่อยลำดับเดียวกัน หรือนิติบุคคลที่อาจมีความขัดแย้ง
    เว้นแต่จะพ้นจากการมีลักษณะดังกล่าวมาแล้วไม่น้อยกว่า 2 ปีก่อนได้รับการแต่งตั้ง

3.  ไม่เป็นบุคคลที่มีความสัมพันธ์ทางสายโลหิตหรือโดยการจดทะเบียนตามกฎหมาย
    ในลักษณะที่เป็นบิดามารดา คู่สมรส พี่น้อง และบุตร รวมทั้งคู่สมรสของบุตร ของผู้บริหาร
    ผู้ถือหุ้นรายใหญ่ ผู้มีอำนาจควบคุม
    หรือบุคคลที่จะได้รับการเสนอให้เป็นผู้บริหารหรือผู้มีอำนาจควบคุมของบริษัทหรือบริษัทย่อย

4.  ไม่มีหรือเคยมีความสัมพันธ์ทางธุรกิจกับบริษัท บริษัทใหญ่ บริษัทย่อย บริษัทร่วม
    หรือนิติบุคคลที่อาจมีความขัดแย้ง ในลักษณะที่อาจขัดขวางการใช้วิจารญาณอย่างอิสระของตน
    รวมทั้งไม่เป็นหรือเคยเป็นผู้ถือหุ้นรายใหญ่ กรรมการซึ่งไม่ใช่กรรมการอิสระ หรือผู้บริหาร
    ของผู้ที่มีความสัมพันธ์ทางธุรกิจกับบริษัท บริษัทใหญ่ บริษัทย่อย บริษัทร่วม
    หรือนิติบุคคลที่อาจมีความขัดแย้ง เว้นแต่จะพ้นจากการมีลักษณะดังกล่าวมาแล้วไม่น้อยกว่า 2
    ปีก่อนได้รับการแต่งตั้ง

  ความสัมพันธ์ทางธุรกิจตามวรรคแรก
  รวมถึงการทำรายการทางการค้าที่กระทำเป็นปกติเพื่อประกอบกิจการ
  การเช่าหรือให้เช่าอสังหาริมทรัพย์ รายการเกี่ยวกับสินทรัพย์หรือบริการ
  การให้หรือรับความช่วยเหลือทางการเงินด้วยการรับหรือให้กู้ยืม ค้ำประกัน
  การให้สินทรัพย์เป็นหลักประกันหนี้สิน รวมถึงพฤติการณ์อื่นทำนองเดียวกัน
  ซึ่งเป็นผลให้บริษัทหรือคู่สัญญามีภาระหนี้สินที่ต้องชำระต่ออีกฝ่ายหนึ่งตั้งแต่ร้อยละ 3
  ของสินทรัพย์ที่มีตัวตนสุทธิของบริษัท หรือตั้งแต่ 20 ล้านบาทขึ้นไป แล้วแต่จำนวนใดจะต่ำกว่า
  ทั้งนี้
  การคำนวณภาระหนี้ดังกล่าวให้เป็นไปตามวิธีการคำนวณมูลค่าของรายการที่เกี่ยวโยงกันตามประกาศคณะกรรมการกำกับตลาดทุนว่าด้วยหลักเกณฑ์ในการทำรายการที่เกี่ยวโยงกันโดยอนุโลม
  แต่ในการพิจารณาภาระหนี้ดังกล่าวให้นับรวมภาระหนี้ที่เกิดขึ้นระหว่าง 1 ปี
  ก่อนวันที่มีความสัมพันธ์ทางธุรกิจกับบุคคลเดียวกัน

5.  ไม่เป็นหรือเคยเป็นผู้สอบบัญชีของบริษัท บริษัทใหญ่ บริษัทย่อย บริษัทร่วม
    หรือนิติบุคคลที่อาจมีความขัดแย้ง และไม่เป็นผู้ถือหุ้นรายใหญ่ กรรมการซึ่งไม่ใช่กรรมการอิสระ
    ผู้บริหาร หรือหุ้นส่วนผู้จัดการของสำนักงานสอบบัญชี ซึ่งมีผู้สอบบัญชีของบริษัท บริษัทใหญ่
    บริษัทย่อย บริษัทร่วม หรือนิติบุคคลที่อาจมีความขัดแย้งสังกัดอยู่
    เว้นแต่จะพ้นจากการมีลักษณะดังกล่าวมาแล้วไม่น้อยกว่า 2 ปีก่อนได้รับการแต่งตั้ง

6.  ไม่เป็นหรือเคยเป็นผู้ให้บริการทางวิชาชีพใดๆ
    ซึ่งรวมถึงการให้บริการเป็นที่ปรึกษากฎหมายหรือที่ปรึกษาทางการเงิน
    ซึ่งได้รับค่าบริการเกินกว่า 2 ล้านบาทต่อปี จากบริษัท บริษัทใหญ่ บริษัทย่อย บริษัทร่วม
    หรือนิติบุคคลที่อาจมีความขัดแย้ง ทั้งนี้
    ในกรณีที่ผู้ให้บริการทางวิชาชีพเป็นนิติบุคคลให้รวมถึงการเป็นผู้ถือหุ้นรายใหญ่
    กรรมการซึ่งไม่ใช่กรรมการอิสระ ผู้บริหาร หรือหุ้นส่วนผู้จัดการ
    ของผู้ให้บริการทางวิชาชีพนั้นด้วย เว้นแต่จะพ้นจากการมีลักษณะดังกล่าวมาแล้วไม่น้อยกว่า 2
    ปีก่อนได้รับการแต่งตั้ง

7.  ไม่เป็นกรรมการที่ได้รับแต่งตั้งขึ้นเพื่อเป็นตัวแทนของกรรมการของบริษัท
    ผู้ถือหุ้นรายใหญ่หรือผู้ถือหุ้นซึ่งเป็นผู้เกี่ยวข้องกับผู้ถือหุ้นรายใหญ่ของบริษัท

8.  ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัท

กรรมการอิสระอาจได้รับมอบหมายจากคณะกรรมการให้ตัดสินใจในการดำเนินกิจการของบริษัท
บริษัทใหญ่
บริษัทย่อย บริษัทร่วม บริษัทย่อยลำดับเดียวกัน
หรือนิติบุคคลที่อาจมีความขัดแย้งโดยมีการตัดสินใจในรูปแบบของ
องค์คณะได้

-   เลขานุการบริษัท

คณะกรรมการบริษัทเป็นผู้พิจารณาแต่งตั้งผู้มีความรู้ ความสามารถ
และมีความเหมาะสมในการทำหน้าที่เป็นเลขานุการบริษัท ซึ่งปัจจุบันมีนางสาวนภารัตน์ ศรีวรรณวิทย์
ทำหน้าที่เป็นเลขานุการบริษัท
โดยมีสำนักเลขานุการบริษัทสนับสนุนการทำงานที่เกี่ยวข้องให้ดำเนินไปอย่างมีประสิทธิภาพและประสิทธิผล
เป็นไปตามหลักธรรมาภิบาล

-   หน้าที่และความรับผิดชอบของเลขานุการบริษัท

1.  จัดทำและเก็บรักษาเอกสารเกี่ยวกับทะเบียนกรรมการ รายงานประจำปีของบริษัท
    หนังสือนัดประชุมคณะกรรมการบริษัท และรายงานการประชุมคณะกรรมการบริษัท
    หนังสือนัดประชุมผู้ถือหุ้น และรายงานการประชุมผู้ถือหุ้น

2.  เก็บรักษารายงานการมีส่วนได้เสียที่รายงานโดยกรรมการหรือผู้บริหาร

3.  จัดส่งสำเนารายงานการมีส่วนได้เสียของกรรมการและผู้บริหาร
    หรือบุคคลที่มีความเกี่ยวข้องให้ประธานกรรมการและประธานกรรมการตรวจสอบทราบภายใน
    7 วันทำการนับแต่วันที่บริษัทได้รับรายงานนั้น

4.  จัดการประชุมคณะกรรมการบริษัท และการประชุมผู้ถือหุ้นให้เป็นไปตามระเบียบ ข้อบังคับ
    และกฎหมายที่เกี่ยวข้อง

5.  ให้คำแนะนำในการดำเนินงานของบริษัทและคณะกรรมการบริษัทให้เป็นไปตามหนังสือบริคณห์สนธิ
    ข้อบังคับของบริษัท พระราชบัญญัติหลักทรัพย์และตลาดหลักทรัพย์
    พระราชบัญญัติบริษัทมหาชนจำกัด และกฎหมายอื่นๆ ที่เกี่ยวข้อง

6.  เป็นศูนย์กลางการติดต่อสื่อสารข้อมูลข่าวสารระหว่างกรรมการ ผู้บริหาร และผู้ถือหุ้น

7.  ประสานงานและติดตามการดำเนินงานตามมติของกรรมการและผู้ถือหุ้น

8.  ดูแลให้มีการเปิดเผยข้อมูลและรายงานสารสนเทศในส่วนที่รับผิดชอบต่อหน่วยงานที่กำกับดูแลตามระเบียบและข้อกำหนดของหน่วยงานทางการ

9.  ดำเนินการอื่นๆ ตามที่คณะกรรมการกำกับตลาดทุนประกาศกำหนด
    หรือตามที่คณะกรรมการบริษัทมอบหมาย

ทั้งนี้
กำหนดให้ฝ่ายกฎหมายมีหน้าที่รับผิดชอบในการจัดทำรายงานการประชุมคณะกรรมการบริษัทและรายงานการประชุมผู้ถือหุ้น
ตลอดจนดูแล
ตรวจสอบและให้คำแนะนำในการดำเนินงานของบริษัทและคณะกรรมการให้เป็นไปตามระเบียบ
ข้อบังคับ และกฎหมายต่างๆ ที่เกี่ยวข้อง

คณะกรรมการชุดย่อย

คณะกรรมการตรวจสอบ

คณะกรรมการบริษัทเป็นผู้แต่งตั้งคณะกรรมการตรวจสอบ ซึ่งประกอบด้วยกรรมการ 4 คน
โดยมีองค์ประกอบดังนี้

-   กรรมการอิสระ 4 คน

-   กรรมการตรวจสอบลำดับที่ 1
    เป็นผู้มีความรู้และประสบการณ์เพียงพอที่จะสามารถทำหน้าที่ในการสอบทานความน่าเชื่อถือของงบการเงิน

-   รายชื่อและตำแหน่งคณะกรรมการตรวจสอบ

1.  นายไพฑูรย์ ทวีผล ประธานกรรมการตรวจสอบ

2.  นายจักก์ชัย พานิชพัฒน์ กรรมการตรวจสอบ

3.  นางสุนันทา ตุลยธัญ กรรมการตรวจสอบ

4.  นายการุณ กิตติสถาพร ¹ กรรมการตรวจสอบ

หมายเหตุ :

¹ ดำรงตำแหน่งกรรมการตรวจสอบ เมื่อวันที่ 21 มกราคม 2554

-   หน้าที่และความรับผิดชอบของคณะกรรมการตรวจสอบ

1.  สอบทานรายงานทางการเงิน
    ให้บริษัทมีกระบวนการจัดทำและการเปิดเผยข้อมูลในรายงานทางการเงินของบริษัทให้มีความถูกต้อง
    ครบถ้วน เชื่อถือได้และทันเวลา โดยการประสานงานกับผู้สอบบัญชี
    และผู้บริหารที่รับผิดชอบจัดทำรายงานทางการเงินทั้งรายไตรมาสและประจำปี

2.  พิจารณารายการที่เกี่ยวโยงกันและรายการที่อาจมีความขัดแย้งทางผลประโยชน์
    ให้เป็นไปตามกฎหมายและข้อกำหนดของตลาดหลักทรัพย์แห่งประเทศไทย
    เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

3.  พิจารณาการเปิดเผยข้อมูลของบริษัทในกรณีที่เกิดรายการเกี่ยวโยงหรือรายการที่เกี่ยวข้องหรือรายการที่อาจก่อให้เกิดความขัดแย้งทางผลประโยชน์ให้มีความถูกต้องและครบถ้วน

4.  สอบทานให้บริษัทมีระบบการควบคุมภายในที่เหมาะสมและมีประสิทธิผล

5.  พิจารณาผลการตรวจสอบและข้อเสนอแนะของผู้สอบบัญชีและสำนักตรวจสอบภายใน
    เกี่ยวกับระบบการควบคุมภายใน และเสนอให้ฝ่ายบริหารปรับปรุงแก้ไขตามข้อเสนอแนะ
    รวมทั้งติดตามผลการดำเนินการตาม ข้อเสนอแนะนั้น

6.  สอบทานให้บริษัทมีหน่วยงานตรวจสอบภายในที่มีความเป็นอิสระและมีระบบการตรวจสอบภายในที่มีประสิทธิผล

7.  สอบทานกิจกรรมและโครงสร้างของสำนักตรวจสอบภายในและอนุมัติกฎบัตรของสำนักตรวจสอบภายใน

8.  พิจารณาให้ความเห็นในการแต่งตั้ง ถอดถอน โยกย้าย เสนอความดีความชอบหรือเลิกจ้าง
    รวมทั้งการกำหนดและปรับค่าตอบแทนผู้จัดการสำนักตรวจสอบภายใน

9.  สอบทานแผนการตรวจสอบภายในร่วมกับผู้จัดการสำนักตรวจสอบภายใน
    โดยเฉพาะที่เกี่ยวกับระบบควบคุมภายใน และกระบวนการจัดการทางการเงิน

10. พิจารณาให้ความเห็นและให้ข้อสังเกตงบประมาณและอัตรากำลังของสำนักตรวจสอบภายใน
    เพื่อเสนอฝ่ายบริหารเป็นผู้อนุมัติ

11. พิจารณาแผนงานตรวจสอบและขอบเขตการตรวจสอบของผู้ตรวจสอบภายในและผู้สอบบัญชีของบริษัทให้มีความสัมพันธ์ที่เกื้อกูลกัน
    ไม่ซํ้าซ้อน

12. พิจารณาคัดเลือก
    เสนอแต่งตั้งและเสนอค่าตอบแทนผู้สอบบัญชีเพื่อให้ได้ผู้สอบบัญชีที่มีความเป็นอิสระ
    โดยคำนึงถึงความน่าเชื่อถือ ความเพียงพอของทรัพยากร ปริมาณงานตรวจสอบของสำนักงาน
    ตรวจสอบบัญชีนั้น และประสบการณ์ของบุคลากรที่ได้รับมอบหมายให้ตรวจสอบบัญชีของบริษัท
    รวมถึงผลการปฏิบัติงานในปีที่ผ่านมา ตลอดจนพิจารณาถอดถอนผู้สอบบัญชี

13. สอบทานขอบเขตและวิธีการตรวจสอบที่เสนอโดยผู้สอบบัญชี
    รวมทั้งพิจารณาเหตุผลในการเปลี่ยนแปลงแผนการตรวจสอบ
    (กรณีมีการเปลี่ยนแปลงแผนการตรวจสอบในภายหลัง)

14. เสนอแนะให้ผู้สอบบัญชีสอบทานหรือตรวจสอบรายการใดๆ
    ที่เห็นว่าจำเป็นและเป็นเรื่องสำคัญระหว่างการตรวจสอบบัญชีของบริษัทและบริษัทย่อยได้

15. สอบทานรายงานของผู้สอบบัญชีที่จัดทำเสนอให้ฝ่ายบริหาร ปรับปรุงแก้ไข
    และติดตามผลการดำเนินการตามข้อเสนอแนะนั้น

16. พิจารณาความเพียงพอและความมีประสิทธิภาพในการประสานงานระหว่างผู้สอบบัญชีและผู้ตรวจสอบภายใน

17. รับทราบจากผู้สอบบัญชีโดยไม่ชักช้าในข้อเท็จจริงเกี่ยวกับพฤติการณ์อันควรสงสัยว่ากรรมการ
    ผู้จัดการหรือบุคคลซึ่งรับผิดชอบในการดำเนินงานของบริษัทได้กระทำความผิดตามมาตรา
    281/2 วรรค 2 มาตรา 305, 306, 308, 309, 310, 311, 312 หรือมาตรา 313
    ของ พรบ.เมื่อผู้สอบบัญชีได้พบ และดำเนินการตรวจสอบต่อไปโดยไม่ชักช้า
    รวมทั้งต้องรายงานผลการตรวจสอบเบื้องต้นให้แก่สำนักงานคณะกรรมการกำกับหลักทรัพย์และตลาดหลักทรัพย์และผู้สอบบัญชีทราบภายใน
    30 วัน นับแต่วันที่ได้รับแจ้งจากผู้สอบบัญชี

18. สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท

19. รายงานผลการดำเนินงานต่อที่ประชุมคณะกรรมการบริษัทเพื่อทราบและพิจารณา
    อย่างน้อยไตรมาสละครั้ง

20. จัดทำรายงานผลการดำเนินงานประจำปีของคณะกรรมการตรวจสอบโดยแสดงรายการตามที่ตลาดหลักทรัพย์แห่งประเทศไทยกำหนดและให้ลงนามโดยประธานกรรมการตรวจสอบ
    รวมทั้งเปิดเผยไว้ในรายงานประจำปี ของบริษัท

21. รายงานคณะกรรมการบริษัท
    หากพบหรือมีข้อสงสัยว่ามีรายการที่เกิดความขัดแย้งทางผลประโยชน์ มีการทุจริต
    หรือฝ่าฝืนกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
    หรือกฎหมายที่เกี่ยวข้องกับธุรกิจของบริษัท
    ซึ่งอาจส่งผลกระทบอย่างมีนัยสำคัญต่อฐานะการเงินและผลการดำเนินงานของบริษัท
    และหากคณะกรรมการบริษัทหรือผู้บริหารไม่ดำเนินการให้มีการปรับปรุงแก้ไขภายในเวลาที่คณะกรรการตรวจสอบเห็นสมควร
    กรรมการตรวจสอบอาจรายงานต่อสำนักงานคณะกรรมการกำกับหลักทรัพย์และตลาดหลักทรัพย์
    หรือตลาดหลักทรัพย์แห่งประเทศไทย

22. สอบทานให้บริษัทมีกระบวนการพัฒนาการกำกับดูแลกิจการที่ดีอย่างต่อเนื่อง
    รวมทั้งให้แนวทางและข้อเสนอแนะที่จำเป็นเพื่อการพัฒนา

23. ให้ความสำคัญโดยส่งเสริมให้บริษัทกำหนดเรื่องการกำกับดูแลกิจการที่ดีไว้เป็นวาระประจำของการประชุมคณะกรรมการบริษัทและการประชุมสามัญผู้ถือหุ้นของบริษัท

24. ติดตามให้ประธานกรรมการตรวจสอบต้องได้รับสำเนารายงานการมีส่วนได้เสียตามมาตรา
    89/14 ตามพระราชบัญญัติหลักทรัพย์และตลาดหลักทรัพย์จากเลขานุการบริษัทภายใน 7
    วันทำการนับแต่วันที่บริษัทได้รับรายงานนั้น

25. สอบทานให้บริษัทมีกระบวนการบริหารความเสี่ยงอย่างเป็นระบบมาตรฐานที่เหมาะสม
    มีประสิทธิภาพและประสิทธิผล

26. ร่วมกับคณะกรรมการบริหารความเสี่ยง คณะทำงานบริหารความเสี่ยง
    และฝ่ายบริหารในการพิจารณาและให้ความเห็นในรายงานผลและรายงานความคืบหน้าการบริหารความเสี่ยงของบริษัท

27. ปฏิบัติการอื่นใดตามที่คณะกรรมการบริษัทมอบหมายด้วยความเห็นชอบจากคณะกรรมการตรวจสอบ
    โดยที่คณะกรรมการตรวจสอบมีความรับผิดชอบต่อคณะกรรมการบริษัทตามหน้าที่และความรับผิดชอบที่ได้รับมอบหมายจากคณะกรรมการบริษัท
    ในขณะที่ความรับผิดชอบในกิจกรรมทุกประการของบริษัทต่อบุคคลภายนอกยังคงเป็นของคณะกรรมการบริษัททั้งคณะ

28. สอบทานกฎบัตรคณะกรรมการตรวจสอบเป็นประจำทุกปี
    เพื่อพิจารณาความรับผิดชอบของคณะกรรมการตรวจสอบที่กำหนดไว้
    และเสนอให้พิจารณาปรับเปลี่ยนหากมีความจำเป็น

29. กำกับดูแลให้มีกระบวนการรับแจ้งเบาะแส ในกรณีที่พนักงานและผู้มีส่วนได้เสียกลุ่มต่างๆ
    มีข้อสงสัยหรือพบเห็นการกระทำอันควรสงสัยว่ามีการฝ่าฝืนหรือไม่ปฏิบัติตามกฎหมาย ระเบียบ
    ข้อบังคับ จรรยาบรรณ หรือนโยบายการกำกับดูแลกิจการ
    เพื่อให้ความมั่นใจแก่ผู้แจ้งเบาะแสว่าบริษัทมีกระบวนการสอบสวนที่เป็นอิสระ
    และมีการดำเนินการในการติดตามที่เหมาะสม

คณะกรรมการสรรหาและกำหนดค่าตอบแทน

คณะกรรมการบริษัทเป็นผู้แต่งตั้งคณะกรรมการสรรหาและกำหนดค่าตอบแทน
ซึ่งประกอบด้วยกรรมการ 4 คน โดยมีองค์ประกอบดังนี้

-   กรรมการอิสระ 3 คน และกรรมการที่ไม่ เป็นผู้บริหาร 1 คน

-   ประธานกรรมการเป็นกรรมการอิสระ

-   รายชื่อและตำแหน่งคณะกรรมการสรรหาและกำหนดค่าตอบแทน

1.  นายจักก์ชัย พานิชพัฒน์ ประธานกรรมการ

2.  นางสุนันทา ตุลยธัญ กรรมการ

3.  นายการุณ กิตติสถาพร กรรมการ

4.  นายครรชิต บุนะจินดา กรรมการ

โดยมีการแต่งตั้งที่ปรึกษาคณะกรรมการสรรหาและกำหนดค่าตอบแทน จำนวน 3 คน ดังนี้

1.  นายสุทธิศักดิ์ จิราธิวัฒน์ ที่ปรึกษา

2.  นายสุทธิธรรม จิราธิวัฒน์ ที่ปรึกษา

3.  นายปริญญ์ จิราธิวัฒน์ ที่ปรึกษา

-   หน้าที่และความรับผิดชอบในการสรรหา

1.  พิจารณาโครงสร้าง ขนาด และองค์ประกอบคณะกรรมการบริษัทให้มีความเหมาะสมกับองค์กร
    และสภาพแวดล้อมที่เปลี่ยนแปลงไป

2.  พิจารณาหลักเกณฑ์ในการสรรหากรรมการบริษัทและกรรมการผู้จัดการใหญ่
    ตลอดจนสรรหาและพิจารณากลั่นกรองบุคคลที่มีคุณสมบัติเหมาะสม
    สมควรได้รับการแต่งตั้งเป็นกรรมการบริษัทหรือกรรมการผู้จัดการใหญ่ให้คณะกรรมการบริษัทพิจารณา

3.  เปิดโอกาสให้ผู้ถือหุ้นรายย่อยเสนอรายชื่อบุคคลเข้ารับการสรรหาเป็นกรรมการบริษัท
    โดยมีกำหนดระยะเวลาอย่างเพียงพอก่อนการประชุมผู้ถือหุ้น

4.  จัดให้มีแผนสืบทอดตำแหน่งกรรมการผู้จัดการใหญ่และผู้บริหารระดับสูง
    โดยมีการทบทวนอย่างสม่ำเสมอ

5.  พิจารณากลยุทธ์และนโยบายด้านทรัพยากรมนุษย์ให้มีความสอดคล้องกับการดำเนินธุรกิจของบริษัท

-   หน้าที่และความรับผิดชอบในการกำหนดค่าตอบแทน

1.  พิจารณารูปแบบและหลักเกณฑ์การจ่ายค่าตอบแทนของกรรมการบริษัท กรรมการชุดย่อย
    และกรรมการผู้จัดการใหญ่ให้มีความชัดเจน เป็นธรรม และเหมาะสมกับหน้าที่ความรับผิดชอบ
    ความสำเร็จในการปฏิบัติงานที่เชื่อมโยงกับผลประกอบการ และปัจจัยแวดล้อมอื่นที่เกี่ยวข้อง
    ตลอดจนพิจารณาเปรียบเทียบกับอัตราค่าตอบแทนของบริษัทอื่นที่อยู่ในอุตสาหกรรมเดียวกันหรือใกล้เคียงกับบริษัท
    โดยคำนึงถึงการเพิ่มมูลค่าส่วนของผู้ถือหุ้นใน ระยะยาว

2.  พิจารณากำหนดค่าตอบแทนแก่กรรมการบริษัทและกรรมการชุดย่อยเพื่อนำเสนอให้คณะกรรมการบริษัทพิจารณาเห็นชอบ
    และนำเสนอต่อที่ประชุมผู้ถือหุ้นพิจารณาอนุมัติ

3.  พิจารณาการกำหนดเป้าหมายและประเมินผลการปฏิบัติงานของกรรมการผู้จัดการใหญ่
    เพื่อพิจารณาความเหมาะสมในการกำหนดค่าตอบแทน

คณะกรรมการบริหารความเสี่ยง

คณะกรรมการบริษัทเป็นผู้แต่งตั้งคณะกรรมการบริหารความเสี่ยง ซึ่งประกอบด้วยกรรมการ 5 คน
โดยมีองค์ประกอบดังนี้

-   กรรมการบริษัท 4 คน ผู้บริหารระดับสูง 1 คน

-   ประธานกรรมการเป็นกรรมการอิสระ

-   รายชื่อและตำแหน่งคณะกรรมการบริหารความเสี่ยง

1.  นายไพฑูรย์ ทวีผล ประธานกรรมการ

2.  นายกอบชัย จิราธิวัฒน์ กรรมการ

3.  นายปริญญ์ จิราธิวัฒน์ กรรมการ

4.  นายครรชิต บุนะจินดา กรรมการ

5.  นายนริศ เชยกลิ่น ¹ กรรมการ

หมายเหตุ :

¹ รองกรรมการผู้จัดการใหญ่ สายงานการเงิน บัญชี และบริหารทรัพย์สิน

-   หน้าที่และความรับผิดชอบของคณะกรรมการความเสี่ยง

1.  พิจารณานโยบาย กลยุทธ์ โครงสร้าง
    และกรอบการจัดวางระบบการบริหารความเสี่ยงในระดับองค์กร

2.  สนับสนุนการบริหารงานของผู้บริหารระดับสูง
    โดยกำหนดโครงสร้างของการบริหารความเสี่ยงให้ครอบคลุม ทั้งองค์กร
    มองปัจจัยเสี่ยงที่จะมีผลกระทบต่อธุรกิจให้ครอบคลุมทุกมิติ

3.  สอบทานความเสี่ยง ติดตาม และประเมินความเพียงพอ
    ประสิทธิภาพและประสิทธิผลของการจัดการความเสี่ยงในภาพรวม

4.  มีความเข้าใจถึงความเสี่ยงที่อาจมีผลกระทบร้ายแรงต่อองค์กร
    และทำให้มั่นใจว่ามีการดำเนินการที่เหมาะสมเพื่อจัดการความเสี่ยงนั้นๆ

5.  ให้ข้อเสนอแนะ และให้ความเห็นชอบในการบริหารความเสี่ยงขององค์กร

นอกจากนี้ ฝ่ายจัดการมีการแต่งตั้งคณะกรรมการบริหารความเสี่ยงระดับปฏิบัติการ
ซึ่งประกอบด้วยกรรมการที่เป็นผู้บริหารจากสายงานต่างๆ ที่เกี่ยวข้อง
และมีผู้รับผิดชอบความเสี่ยงโดยตรงเป็นผู้จัดการศูนย์การค้าทุกสาขาของบริษัท
โดยกำหนดให้เลขานุการคณะกรรมการบริหารความเสี่ยงมีหน้าที่ในการประสานงานและถ่ายทอดความเสี่ยงที่สำคัญให้คณะกรรมการบริหารความเสี่ยงระดับปฏิบัติการได้นำกลยุทธ์ด้านการบริหารความเสี่ยงไปสู่การปฏิบัติ
และให้ครอบคลุมปัจจัยเสี่ยงในทุกมิติ

คณะกรรมการบรรษัทภิบาล

คณะกรรมการบริษัทเป็นผู้แต่งตั้งคณะกรรมการบรรษัทภิบาล
ซึ่งประกอบด้วยผู้บริหารจากส่วนงานต่างๆ 6 คน ดังนี้

-   รายชื่อและตำแหน่งคณะกรรมการบรรษัทภิบาล

1.  นายนริศ เชยกลิ่น ประธานกรรมการ

2.  ดร.ณัฐกิตต์ ตั้งพูลสินธนา กรรมการ

3.  นางสาวนภารัตน์ ศรีวรรณวิทย์ กรรมการ

4.  นางสุวดี สิงห์งาม กรรมการ

5.  ดร.สุชาติ โอทัยวิเทศ กรรมการ

6.  นายอุทัย ก้องกิตติวงศ์ กรรมการ

-   หน้าที่และความรับผิดชอบของคณะกรรมการบรรษัทภิบาล

1.  กำหนดและทบทวนนโยบาย ข้อกำหนด
    และวิธีการปฏิบัติงานให้เป็นไปตามหลักการกำกับดูแลกิจการที่ดี

2.  กำหนดนโยบายและวางแผนเกี่ยวกับกิจกรรมที่เกี่ยวข้องกับความรับผิดชอบต่อสังคม

3.  ประชุมรายไตรมาสเพื่อติดตามความคืบหน้าของแผนงานบรรษัทภิบาลและความรับผิดชอบต่อสังคม
    รวมทั้งให้ข้อแนะนำและการสนับสนุนที่จำเป็นแก่คณะทำงานบรรษัทภิบาล

4.  ตรวจประเมินภายในด้วยเกณฑ์บรรษัทภิบาล เพื่อกำหนดประเด็นที่ควรปรับปรุง

5.  เป็นตัวแทนบริษัทในการสื่อสารและการดำเนินกิจกรรมด้านบรรษัทภิบาลทั้งกับผู้บริหาร
    พนักงานและหน่วยงานภายนอก

นอกจากนี้
คณะกรรมการบรรษัทภิบาลได้แต่งตั้งคณะทำงานด้านการรณรงค์ส่งเสริมและประชาสัมพันธ์บรรษัทภิบาล
ซึ่งประกอบด้วยตัวแทนจากแผนกต่างๆ โดยมีหน้าที่ความรับผิดชอบ ดังนี้

1.  กำหนดแผนการดำเนินงาน การรณรงค์ และประชาสัมพันธ์
    เพื่อสร้างความตระหนักเรื่องบรรษัทภิบาลและความรับผิดชอบต่อสังคมให้กับผู้บริหารและพนักงานทุกระดับ

2.  ให้ความรู้และสร้างความเข้าใจในบทบาทของตนเองที่มีต่อหลักบรรษัทภิบาลและความรับผิดชอบต่อสังคม
    ให้กับผู้บริหารทุกระดับ

3.  ติดตามความคืบหน้า ทบทวน และปรับปรุงผลการดำเนินงานให้เป็นไปตามแผนที่กำหนดไว้
    และจัดทำสรุปเพื่อรายงานต่อคณะกรรมการการกำกับดูแลกิจการทุกไตรมาส

คณะกรรมการบริหาร

คณะกรรมการบริษัทเป็นผู้แต่งตั้งคณะกรรมการบริหาร ซึ่งประกอบด้วยกรรมการ 6 คน ดังนี้

-   รายชื่อและตำแหน่งคณะกรรมการบริหาร

1.  นายสุทธิชัย จิราธิวัฒน์ ประธานกรรมการ

2.  นายสุทธิเกียรติ จิราธิวัฒน์ กรรมการ

3.  นายสุทธิชาติ จิราธิวัฒน์ กรรมการ

4.  นายสุทธิศักดิ์ จิราธิวัฒน์ กรรมการ

5.  นายสุทธิธรรม จิราธิวัฒน์ กรรมการ

6.  นายปริญญ์ จิราธิวัฒน์ กรรมการ

-   หน้าที่และความรับผิดชอบของคณะกรรมการบริหาร

1.  พิจารณากลั่นกรองในเรื่องดังต่อไปนี้ เพื่อนำเสนอให้คณะกรรมการบริษัทพิจารณาอนุมัติ

    1.  แผนยุทธศาสตร์ของบริษัท

    2.  งบประมาณประจำปี (Annual Estimate) ซึ่งเป็นไปตามแผนยุทธศาสตร์ของบริษัท

    3.  งบประมาณรายจ่ายลงทุนที่มีวงเงินเกิน 200 ล้านบาทขึ้นไป

    4.  กิจกรรมและการปฏิบัติงานที่เกี่ยวกับการควบรวมและซื้อกิจการ

    5.  การแต่งตั้งกรรมการผู้จัดการใหญ่

2.  ติดตามผลประกอบการของบริษัทให้เป็นไปตามงบประมาณและเป้าหมายที่ตั้งเอาไว้

3.  อนุมัติรายการที่เกี่ยวกับธนาคารและสถาบันการเงิน
    อันเป็นการประกอบธุรกิจทางการค้าปกติของบริษัท

4.  อนุมัติรายการที่เกี่ยวกับบริษัทย่อยและเงินลงทุนในหลักทรัพย์ตามที่ได้รับมอบหมายจากคณะกรรมการบริษัท

5.  อนุมัติการดำเนินการจดทะเบียนสิทธิและนิติกรรมเกี่ยวกับศูนย์การค้าทุกแห่งของบริษัทและบริษัทย่อย
    อันเป็นการประกอบธุรกิจทางการค้าปกติหรือรายการสนับสนุนธุรกิจปกติของบริษัท

6.  อนุมัติการเข้าทำบันทึกข้อตกลงเพื่อการทำสัญญาร่วมทุน (MOU Joint Venture
    Agreement) ในโครงการลงทุนต่างๆ และการทำสัญญาร่วมทุน (Joint Venture
    Agreement) ซึ่งมีมูลค่าการลงทุนจำนวนไม่เกิน 200 ล้านบาท

7.  อนุมัติการตั้ง การเพิ่ม การลด หรือการยกเลิกสำรองทางบัญชีต่างๆ อาทิ
    ค่าเผื่อหนี้สงสัยจะสูญ ค่าเผื่อผลขาดทุนจากการด้อยค่าของเงินลงทุน
    ค่าเผื่อผลขาดทุนของโครงการระหว่างการพัฒนา เป็นต้น ในวงเงินรวมไม่เกินครั้งละ 100
    ล้านบาท

8.  อนุมัติการจัดสรรกำไรเป็นสำรองตามกฎหมาย

9.  อนุมัติงบประมาณรายจ่ายการลงทุนที่มีวงเงินไม่เกิน 200 ล้านบาท

10. รับผิดชอบการบริหารทรัพยากรบุคคลสำหรับผู้บริหารระดับสูง

11. เสริมสร้างและผลักดันให้เกิดแรงจูงใจของพนักงาน

12. อนุมัติรายการอื่นๆ ที่ได้รับมอบหมายจากคณะกรรมการบริษัทเป็นคราวๆ ไป

คณะกรรมการจัดการ

คณะกรรมการจัดการ ประกอบด้วยกรรมการ 8 คน ดังนี้

-   รายชื่อและตำแหน่งคณะกรรมการจัดการ

1.  นายกอบชัย จิราธิวัฒน์ กรรมการผู้จัดการใหญ่ (ประธานกรรมการ)

2.  นายสุทธิเดช จิราธิวัฒน์ รองกรรมการผู้จัดการใหญ่อาวุโส

3.  นายนริศ เชยกลิ่น รองกรรมการผู้จัดการใหญ่ สายงานการเงิน บัญชี และบริหารทรัพย์สิน

4.  นางสาววัลยา จิราธิวัฒน์ รองกรรมการผู้จัดการใหญ่
    ฝ่ายพัฒนาธุรกิจและบริหารโครงการก่อสร้าง

5.  นายสุทธิภัค จิราธิวัฒน์ ผู้ช่วยกรรมการผู้จัดการใหญ่ สำนักกรรมการผู้จัดการใหญ่

6.  นางนาถยา จิราธิวัฒน์ ผู้ช่วยกรรมการผู้จัดการใหญ่ ฝ่ายขาย

7.  นายธีระชาติ นุมานิต ผู้ช่วยกรรมการผู้จัดการใหญ่ ฝ่ายบริหารโครงการก่อสร้าง

8.  ดร.ณัฐกิตติ์ ตั้งพูลสินธนา ผู้ช่วยกรรมการผู้จัดการใหญ่ ฝ่ายการตลาด

9.  นางปณิดา สุขศรีดากุล รักษาการผู้ช่วยกรรมการผู้จัดการใหญ่ สายงานบริหารทรัพย์สิน

-   หน้าที่และความรับผิดชอบของคณะกรรมการจัดการ

1.  จัดทำและนำเสนอแผนยุทธศาสตร์

2.  จัดทำและนำเสนองบประมาณประจำปี (Annual Estimate)

3.  นำเสนองบประมาณรายจ่ายเพื่อการลงทุนที่มีวงเงินเกิน 50 ล้านบาท

4.  นำเสนอการแต่งตั้งผู้บริหารที่รายงานตรงต่อกรรมการผู้จัดการใหญ่

5.  พิจารณาอนุมัติการดำเนินการต่างๆ
    แทนคณะกรรมการบริษัทและคณะกรรมการบริหารตามที่ได้รับมอบหมาย ดังนี้

    1.  รายการที่เกี่ยวกับธนาคารและสถาบันการเงิน
        อันเป็นการประกอบธุรกิจทางการค้าปกติของบริษัท

    2.  รายการที่เกี่ยวกับบริษัทย่อยและเงินลงทุนในหลักทรัพย์ตามที่ได้รับมอบหมายจากคณะกรรมการบริษัทและคณะกรรมการบริหาร

    3.  การดำเนินการจดทะเบียนสิทธิและนิติกรรมเกี่ยวกับศูนย์การค้าทุกแห่งของบริษัทและบริษัทย่อย
        อันเป็นการประกอบธุรกิจทางการค้าปกติหรือรายการสนับสนุนธุรกิจปกติของบริษัท

    4.  อนุมัติงบประมาณการลงทุนที่มีวงเงินไม่เกิน 50 ล้านบาท

    5.  รายการอื่นๆ
        ที่ได้รับมอบหมายจากคณะกรรมการบริษัทหรือคณะกรรมการบริหารเป็นคราวๆ ไป

สรุปการดำรงตำแหน่งของกรรมการในคณะกรรมการชุดต่างๆ

+-----------------+------------+------------+------------+------------+
| รายชื่อกรรมการ    | คณะก       | คณะกรรม    | ค          | คณะ        |
|                 | รรมการบริษัท | การตรวจสอบ | ณะกรรมการส | กรรมการบริห |
|                 |            |            | รรหาและกำห | ารความเสี่ยง |
|                 |            |            | นดค่าตอบแทน |            |
+-----------------+------------+------------+------------+------------+
| 1.  นายสุทธิชัย    | C          | -          | -          | -          |
|     จิราธิวัฒน์     |            |            |            |            |
+-----------------+------------+------------+------------+------------+
| 2.  นายไพฑูรย์    | M          | C          | -          | C          |
|     ทวีผล        |            |            |            |            |
+-----------------+------------+------------+------------+------------+
| 3.  นายจักก์ชัย    | M          | M          | C          | -          |
|     พานิชพัฒน์     |            |            |            |            |
+-----------------+------------+------------+------------+------------+
| 4.  นางสุนันทา    | M          | M          | M          | -          |
|     ตุลยธัญ       |            |            |            |            |
+-----------------+------------+------------+------------+------------+
| 5.  นายการุณ     | M          | M          | M          | -          |
|     กิตติสถาพร ¹  |            |            |            |            |
+-----------------+------------+------------+------------+------------+
| 6.  นายครรชิต    | M          | -          | M          | M          |
|     บุนะจินดา     |            |            |            |            |
+-----------------+------------+------------+------------+------------+
| 7.  นายสุทธิเกียรติ | M          | -          | -          | -          |
|     จิาธิวัฒน์      |            |            |            |            |
+-----------------+------------+------------+------------+------------+
| 8.  นายสุทธิชาติ   | M          | -          | -          | -          |
|     จิราธิวัฒน์     |            |            |            |            |
+-----------------+------------+------------+------------+------------+
| 9.  นายสุทธิศักดิ์   | M          | -          | A          | -          |
|     จิราธิวัฒน์     |            |            |            |            |
+-----------------+------------+------------+------------+------------+
| 10. นายสุทธิธรรม  | M          | -          | A          | -          |
|     จิราธิวัฒน์     |            |            |            |            |
+-----------------+------------+------------+------------+------------+
| 11. นายกอบชัย    | M          | -          | -          | M          |
|     จิราธิวัฒน์     |            |            |            |            |
+-----------------+------------+------------+------------+------------+
| 12. นายปริญญ์     | M          | -          | A          | M          |
|     จิราธิวัฒน์     |            |            |            |            |
+-----------------+------------+------------+------------+------------+

หมายเหตุ :

C-Chairman หมายถึง ประธาน

M-Member หมายถึง กรรมการ

A-Advisory หมายถึง ที่ปรึกษา

¹ ดำรงตำแหน่งกรรมการตรวจสอบ เมื่อวันที่ 21 มกราคม 2554

2. การสรรหากรรมการและผู้บริหาร

การสรรหากรรมการ

-   วาระการดำรงตำแหน่ง

ตามพระราชบัญญัติบริษัทมหาชนจำกัดและข้อบังคับของบริษัทกำหนดให้ในการประชุมสามัญผู้ถือหุ้นประจำปีทุกครั้ง
ให้กรรมการออกจากตำแหน่ง 1 ใน 3 ถ้าจำนวนกรรมการที่จะแบ่งออกให้ตรงเป็นสามส่วนไม่ได้
ให้ออกจำนวนใกล้ที่สุดกับส่วน 1 ใน 3
โดยให้กรรมการคนที่อยู่ในตำแหน่งนานที่สุดเป็นผู้ออกจากตำแหน่ง
และกรรมการที่ออกจากตำแหน่งนั้นมีสิทธิได้รับเลือกตั้งกลับมาดำรงตำแหน่งใหม่ได้

ทั้งนี้ กรรมการอิสระดำรงตำแหน่งกรรมการติดต่อกันได้ไม่เกิน 2 วาระ โดยสามารถต่อได้อีก 1
วาระ

-   หลักเกณฑ์และวิธีการสรรหา

คณะกรรมการสรรหาและกำหนดค่าตอบแทนมีหน้าที่ความรับผิดชอบในการพิจารณาคัดเลือกและกลั่นกรองบุคคลที่มีคุณสมบัติเหมาะสมตามข้อบังคับของบริษัท
และนำเสนอขอความเห็นชอบจากกรรมการ
จากนั้นนำเสนอต่อที่ประชุมผู้ถือหุ้นเป็นผู้เลือกตั้งกรรมการตามหลักเกณฑ์และวิธีการดังต่อไปนี้

1.  ในการลงคะแนนเสียงเลือกตั้งกรรมการให้ถือว่าผู้ถือหุ้นแต่ละคนมีคะแนนเสียงเท่ากับหนึ่งหุ้นต่อหนึ่งเสียง

2.  ให้ผู้ถือหุ้นลงคะแนนเสียงทั้งหมดที่ตนมีอยู่เลือกบุคคลที่ได้รับการเสนอชื่อเป็นกรรมการทีละคน

3.  บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับเลือกตั้งเป็นกรรมการเท่าจำนวนกรรมการที่จะพึงมี
    หรือพึงจะเลือกตั้งในครั้งนั้น
    ในกรณีที่บุคคลซึ่งได้รับเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมี
    ให้ประธานที่ประชุมออกเสียงได้เพิ่มขึ้นอีกหนึ่งเสียง เป็นเสียงชี้ขาด

กรณีที่ตำแหน่งกรรมการว่างลงเนื่องจากเหตุอื่นนอกจากการครบวาระออกจากตำแหน่งกรรมการ
ให้คณะกรรมการพิจารณาแต่งตั้งบุคคลซึ่งมีคุณสมบัติและไม่มีลักษณะต้องห้ามตามกฎหมายเข้าเป็นกรรมการแทนในการประชุมคณะกรรมการคราวถัดไป
เว้นแต่วาระของกรรมการที่พ้นจากตำแหน่งจะเหลือน้อยกว่า 2 เดือน
โดยบุคคลซึ่งเข้าเป็นกรรมการแทนจะอยู่ในตำแหน่งกรรมการได้เพียงเท่าวาระที่ยังเหลืออยู่ของกรรมการซึ่งตนแทน
ทั้งนี้ มติการแต่งตั้งบุคคลเข้าเป็นกรรมการแทนดังกล่าวต้องได้รับคะแนนเสียงไม่น้อยกว่า 3 ใน 4
ของจำนวนกรรมการที่ยังเหลืออยู่

บริษัทเปิดโอกาสให้ผู้ถือหุ้นมีส่วนร่วมในการเสนอชื่อบุคคลเพื่อรับการพิจารณาเลือกตั้งเป็นกรรมการได้ล่วงหน้าไม่น้อยกว่า
3 เดือนก่อนวันสิ้นสุดรอบปีบัญชี โดยแจ้งผ่านระบบข่าวของตลาดหลักทรัพย์แห่งประเทศไทย
และเว็บไซต์ของบริษัทซึ่งมีรายละเอียดเกี่ยวกับวิธีการเสนอและขั้นตอนการพิจารณา ทั้งนี้ ในปี
2554 ไม่มีผู้ถือหุ้นรายใดเสนอชื่อบุคคลเพื่อรับการพิจารณาเลือกตั้งเป็นกรรมการ

-   การปฐมนิเทศกรรมการใหม่

สำหรับกรรมการใหม่ที่ได้รับแต่งตั้งล่าสุดเมื่อปี 2552
บริษัทจัดให้มีการพบปะกันระหว่างกรรมการใหม่และคณะกรรมการบริษัท
รวมถึงคณะผู้บริหารของบริษัท
และมีการจัดปฐมนิเทศเพื่อสร้างความเข้าใจเกี่ยวกับบทบาทหน้าที่ของกรรมการและอธิบายเกี่ยวกับการประกอบธุรกิจของบริษัทให้แก่กรรมการใหม่
โดยประกอบด้วยการนำเสนอข้อมูลต่างๆ ดังนี้

1.  เป้าหมาย วิสัยทัศน์และแผนกลยุทธ์ของบริษัท

2.  สรุปโครงสร้าง แผนผังองค์กรและคณะกรรมการชุดต่างๆ

3.  สรุปลักษณะการประกอบธุรกิจของบริษัท

4.  สรุปโครงสร้างการถือหุ้นของบริษัท

5.  สรุปนโยบายการทำรายการที่เกี่ยวโยงกันของบริษัท

6.  สรุปผลการดำเนินงานของบริษัท โครงการในปัจจุบันและโครงการที่อยู่ระหว่างก่อสร้างต่างๆ
    เพื่อให้กรรมการใหม่ได้มีพื้นฐานข้อมูลเพียงพอและพร้อมที่จะปฏิบัติหน้าที่กรรมการได้อย่างมีประสิทธิภาพ

7.  พาเยี่ยมชมบริษัท

นอกจากนี้ สำนักเลขานุการบริษัทได้จัดเตรียมและนำส่งเอกสารแก่กรรมการใหม่ดังนี้

1.  คู่มือกรรมการ ซึ่งมีเนื้อหาประกอบด้วย วิสัยทัศน์ พันธกิจและค่านิยมของบริษัท
    นโยบายการกำกับดูแลกิจการ, จรรยาบรรณของกรรมการ ผู้บริหารและพนักงาน,
    ข้อบังคับบริษัท, กฎบัตรคณะกรรมการบริษัท และคณะกรรมการชุดย่อยต่างๆ,
    คู่มือกรรมการบริษัทจดทะเบียน ข้อแนะนำการให้สารสนเทศและกฎหมายที่เกี่ยวข้อง
    รวมทั้งกฎหมายที่เกี่ยวข้อง

2.  เอกสารแนะนำบริษัท

3.  ระเบียบบริษัทว่าด้วยเรื่องการควบคุมเกี่ยวกับสารสนเทศภายในของบริษัทฯ

4.  ระเบียบว่าด้วยการถือครองหลักทรัพย์ในบริษัท

5.  นโยบายการรายงานการมีส่วนได้เสียของกรรมการและผู้บริหาร
    และเอกสารเพื่อจัดทำรายงานการมีส่วนได้เสีย

6.  รายงานประจำปีล่าสุด

7.  รายงานการประชุมคณะกรรมการบริษัทย้อนหลัง 1 ปี

8.  รายงานผลการดำเนินงานของคณะกรรมการตรวจสอบย้อนหลัง 1 ปี

การสรรหาผู้บริหาร

-   การสรรหากรรมการผู้จัดการใหญ่

คณะกรรมการบริหารจะเป็นผู้พิจารณาเบื้องต้น ในการกลั่นกรองสรรหาบุคคลที่มีคุณสมบัติครบถ้วน
เหมาะสม มีความรู้ความสามารถ และประสบการณ์ที่เป็นประโยชน์ต่อการดำเนินงานของบริษัท
และนำเสนอต่อคณะกรรมการสรรหาและกำหนดค่าตอบแทนพิจารณาอนุมัติ
เพื่อเสนอต่อคณะกรรมการบริษัทพิจารณาอนุมัติต่อไป

-   การสรรหาผู้บริหาร

กรรมการผู้จัดการใหญ่เป็นผู้พิจารณาสรรหาและแต่งตั้งบุคคลที่มีคุณสมบัติเหมาะสมกับตำแหน่งและหน้าที่ความรับผิดชอบ
รวมถึงมีความรู้ความสามารถ และประสบการณ์ที่เป็นประโยชน์ต่อการดำเนินงานของบริษัท
โดยการคัดเลือกเป็นไปตามระเบียบในการสรรหาบุคคลของฝ่ายบริหารทุนมนุษย์

แผนพัฒนาผู้สืบทอดตำแหน่งงาน

CPN จัดให้มีแผนพัฒนาผู้สืบทอดตำแหน่งงาน (Succession Planning)
เพื่อให้มั่นใจว่าการดำเนินธุรกิจจะเป็นไปอย่างต่อเนื่องและมั่นคง
โดยมีการดำเนินการที่เกี่ยวข้องดังนี้

1.  โครงการ CPN Leadership DNA สำหรับผู้บริหารระดับสูง
    เพื่อเสริมสร้างศักยภาพความเป็นผู้นำตามคุณลักษณะผู้นำของ CPN

2.  โครงการ Leadership Program
    เพื่อเตรียมความพร้อมสำหรับการเติบโตในสายอาชีพที่สอดคล้องกับการเติบโตทางธุรกิจของ
    CPN ในอนาคตผ่าน 2 โครงการ ได้แก่

    1.  โครงการ Leadership Development Program for Executives
        สำหรับผู้บริหารระดับสูง

    2.  โครงการ Young Leadership Program สำหรับผู้บริหารระดับกลาง

3.  โครงการวางแผนการพัฒนารายบุคคล (Individual Development Plan - IDP)
    เพื่อมุ่งเน้นการพัฒนาขีดความสามารถของบุคลากรตามตำแหน่งงาน

CPN
เชื่อมั่นว่าการดำเนินการตามแผนพัฒนาผู้สืบทอดตำแหน่งข้างต้นจะช่วยพัฒนาศักยภาพบุคลากรของบริษัทและสนับสนุนให้กระบวนการสรรหาบุคคลมาดำรงตำแหน่งผู้บริหารมีประสิทธิภาพและประสิทธิผล
โดยสามารถดูรายละเอียดแผนงานได้ในหัวข้อการพัฒนาบุคลากร หน้า...

3. ค่าตอบแทนกรรมการและผู้บริหาร

ค่าตอบแทนกรรมการ

CPN พิจารณาจ่ายค่าตอบแทนกรรมการโดยคำนึงถึงความเป็นธรรมและเหมาะสม
สะท้อนถึงหน้าที่ความรับผิดชอบ ความสำเร็จในการปฏิบัติงานที่เชื่อมโยงกับผลประกอบการ
ปัจจัยแวดล้อมอื่นที่เกี่ยวข้อง
ตลอดจนพิจารณาเปรียบเทียบกับอัตราค่าตอบแทนของบริษัทอื่นที่อยู่ในอุตสาหกรรมเดียวกันหรือใกล้เคียงกับบริษัท
โดยคณะกรรมการสรรหาและกำหนดค่าตอบแทนมีการนำผลสำรวจค่าตอบแทนกรรมการที่จัดทำโดยตลาดหลักทรัพย์แห่งประเทศไทย
(ต.ล.ท.) และสมาคมส่งเสริมสถาบันกรรมการบริษัทไทย (IOD)
มาประกอบการพิจารณาเปรียบเทียบเป็นประจำทุกปี

ในปี 2554
คณะกรรมการสรรหาและกำหนดค่าตอบแทนได้พิจารณาทบทวนค่าตอบแทนกรรมการและนำเสนอต่อคณะกรรมการบริษัทเพื่อพิจารณาเห็นชอบ
และนำเสนอต่อที่ประชุมผู้ถือหุ้นสามัญประจำปี 2554 เมื่อวันที่ 29 เมษายน 2554
เพื่อพิจารณาอนุมัติ
โดยมีวงเงินและโครงสร้างอัตราค่าตอบแทนกรรมการที่ได้รับอนุมัติจากที่ประชุมผู้ถือหุ้นดังนี้

+---+-------------------------------------------------------+-----------+
|   | ประเภทค่าตอบแทน                                        | จำนวนเงิน  |
|   |                                                       | (บาท)     |
+---+-------------------------------------------------------+-----------+
| 1 | ค่าตอบแทนประจำไตรมาส (บาท/ไตรมาส)                      |           |
| . |                                                       |           |
+---+-------------------------------------------------------+-----------+
|   | - ประธานกรรมการ                                       | 120,000   |
+---+-------------------------------------------------------+-----------+
|   | - ประธานกรรมการตรวจสอบ                                | 110,000   |
+---+-------------------------------------------------------+-----------+
|   | - กรรมการตรวจสอบ                                      | 85,000    |
+---+-------------------------------------------------------+-----------+
|   | - กรรมการ                                             | 70,000    |
+---+-------------------------------------------------------+-----------+
| 2 | ค่าเบี้ยประชุมกรรมการบริษัท (บาท/ครั้ง)                       |           |
| . |                                                       |           |
+---+-------------------------------------------------------+-----------+
|   | - ประธานกรรมการ                                       | 50,000    |
+---+-------------------------------------------------------+-----------+
|   | - กรรมการ                                             | 35,000    |
+---+-------------------------------------------------------+-----------+
| 3 | ค่าเบี้ยประชุมกรรมการตรวจสอบ (บาท/ครั้ง)                    |           |
| . |                                                       |           |
+---+-------------------------------------------------------+-----------+
|   | - ประธานกรรมการตรวจสอบ                                | 60,000    |
+---+-------------------------------------------------------+-----------+
|   | - กรรมการตรวจสอบ                                      | 45,000    |
+---+-------------------------------------------------------+-----------+
| 4 | ค่าเบี้ยประชุมกรรมการสรรหาและกำหนดค่าตอบแทนรวมที่ปรึกษา       | 20,000    |
| . | (บาท/ครั้ง)                                             |           |
+---+-------------------------------------------------------+-----------+
| 5 | ค่าเบี้ยประชุมคณะกรรมการบริหารความเสี่ยง (บาท/ครั้ง)           | 20,000    |
| . |                                                       |           |
+---+-------------------------------------------------------+-----------+
| ว |                                                       | 1         |
| ง |                                                       | 0,500,000 |
| เ |                                                       |           |
| ง |                                                       |           |
| ิน |                                                       |           |
| ท |                                                       |           |
| ี่ข |                                                       |           |
| อ |                                                       |           |
| อ |                                                       |           |
| น |                                                       |           |
| ุม |                                                       |           |
| ัต |                                                       |           |
| ิจ |                                                       |           |
| า |                                                       |           |
| ก |                                                       |           |
| ผ |                                                       |           |
| ู้ถ |                                                       |           |
| ือ |                                                       |           |
| ห |                                                       |           |
| ุ้น |                                                       |           |
+---+-------------------------------------------------------+-----------+

  หมายเหตุ : กรรมการที่เป็นผู้บริหารของบริษัท (Executive Director)
  และผู้บริหารจะไม่ได้รับค่าตอบแทนสำหรับการดำรง
  ตำแหน่งต่างๆ ในคณะกรรมการชุดย่อย

ค่าตอบแทนประจำไตรมาสและค่าเบี้ยประชุมในปี 2554
ที่คณะกรรมการได้รับจากบริษัทในฐานะกรรมการบริษัทและกรรมการชุดย่อยต่างๆ
รวมเป็นจำนวนทั้งสิ้น 9,030,000 บาท
โดยมีรายละเอียดการเข้าร่วมประชุมและค่าตอบแทนกรรมการดังนี้

[]

ค่าตอบแทนผู้บริหาร

CPN พิจารณาจ่ายค่าตอบแทนผู้บริหารโดยคำนึงความเป็นธรรมและเหมาะสม
สอดคล้องกับผลการดำเนินงาน และผลการปฏิบัติงานของผู้บริหารแต่ละคน
รวมทั้งพิจารณาเปรียบเทียบกับอัตราค่าตอบแทนของบริษัทอื่นที่อยู่ในอุตสาหกรรมเดียวกันหรือใกล้เคียงกับบริษัท
โดยค่าตอบแทนที่ให้แก่ผู้บริหารในปี 2554 มีดังนี้

-   เงินเดือนและโบนัส

  บริษัทมีการให้ผลตอบแทนแก่ผู้บริหารเป็นเงินเดือนและโบนัส สำหรับผู้บริหารจำนวน 9 คน
  รวมทั้งสิ้น 64,253,479 บาท

-   เงินสมทบกองทุนสำรองเลี้ยงชีพ

  บริษัทได้สมทบเงินเข้ากองทุนสำรองเลี้ยงชีพสำหรับผู้บริหารจำนวน 7 คน รวมทั้งสิ้น
  3,073,236 บาท

4.  การกำกับดูแลกิจการ

CPN
ตระหนักเสมอมาว่าการกำกับดูแลกิจการที่ดีเป็นกลไกสำคัญในการเชื่อมโยงความสัมพันธ์และผลประโยชน์ระหว่างผู้มีส่วนได้เสียทุกภาคส่วนให้เป็นไปอย่างยั่งยืน
คณะกรรมการจึงได้กำหนดนโยบายการกำกับดูแลกิจการของบริษัทมาตั้งแต่ปี 2547
โดยในการกำหนดนโยบายการกำกับดูแลกิจการฉบับปัจจุบันของบริษัทยึดกรอบแนวทางการกำกับดูแลกิจการที่ดีของตลาดหลักทรัพย์แห่งประเทศไทย
ฉบับปี 2549 และหลักการกำกับดูแลกิจการของ Organization for Economic
Co-operation and Development (OECD) โดย CPN
มุ่งมั่นพัฒนาการกำกับดูแลกิจการให้มีความเหมาะสมและเป็นสากลอยู่เสมอ ทั้งนี้ CPN
ได้ปรับปรุงนโยบายการกำกับดูแลกิจการพร้อมกับจรรยาบรรณในการดำเนินธุรกิจครั้งล่าสุดเมื่อวันที่
29 กันยายน 2554 ซึ่งได้นำแนวปฏิบัติที่ดีของหน่วยงานในระดับสากล เช่น United Nation
Global Compact (UNGC) และแนวทางความรับผิดชอบต่อสังคม ISO 26000
มาปรับใช้ให้เข้ากับแนวปฏิบัติของบริษัท

กรรมการ ผู้บริหาร และพนักงาน CPN
ทุกคนได้รับทราบจรรยาบรรณและนโยบายการกำกับดูแลกิจการ โดยให้
ทุกคนลงนามในแบบรับทราบและถือปฏิบัติตามจรรยาบรรณและนโยบายการกำกับดูแลกิจการ
เพื่อเป็นการแสดงถึงเจตนารมณ์ร่วมกันในการยึดถือปฏิบัติตามอย่างเคร่งครัด นอกจากนี้ CPN
ยังมีการเผยแพร่และสื่อสารให้ทุกคนในองค์กรตระหนักในเรื่องจรรยาบรรณและแนวทางปฏิบัติที่ดีผ่านการปฐมนิเทศพนักงานใหม่
อีเมลล์ อินทราเน็ต วารสารภายในบริษัท แผ่นป้ายประชาสัมพันธ์
การจัดทำสื่อการเรียนรู้ทางอิเล็กทรอนิกส์ (E-learning)
ตลอดจนเว็บไซต์และการจัดกิจกรรมของบริษัท
เพื่อเสริมสร้างความตระหนักและการมีส่วนร่วมของบุคลากรทั่วทั้งองค์กรอย่างต่อเนื่อง

นโยบายการกำกับดูแลกิจการ

นโยบายการกำกับดูแลกิจการที่ดีของ CPN แบ่งออกเป็น 5 หมวด โดยมีรายละเอียดดังนี้

1.  สิทธิของผู้ถือหุ้น (Rights of Shareholders)

CPN ให้ความสำคัญในการดูแลและรักษาสิทธิของผู้ถือหุ้นทุกรายดังนี้

-   มีโครงสร้างระหว่างบริษัท บริษัทย่อย บริษัทร่วม ที่ไม่ซับซ้อน
    ไม่มีผู้ถือหุ้นร่วมและไม่มีผู้ถือหุ้นไขว้ และไม่มีโครงสร้างการถือหุ้นแบบปิรามิดในกลุ่มของบริษัท
    เพื่อให้ผู้ถือหุ้นมั่นใจว่าได้รับผลตอบแทนครบถ้วน

-   ดูแลให้ผู้ถือหุ้นได้รับสิทธิพื้นฐานและการปฏิบัติในการรักษาสิทธิของผู้ถือหุ้นอย่างเท่าเทียม ได้แก่
    สิทธิในการซื้อขายหรือโอนหุ้น สิทธิที่จะได้รับข้อมูลข่าวสารที่ถูกต้องชัดเจน
    สิทธิในการเข้าร่วมประชุมและลงมติอนุมัติการเข้าทำรายการที่สำคัญ
    สิทธิในการแต่งตั้งหรือถอดถอนกรรมการบริษัท
    สิทธิในการกำหนดอัตราค่าตอบแทนของคณะกรรมการบริษัท
    สิทธิในการแต่งตั้งหรือถอดถอนผู้สอบบัญชีและกำหนดค่าสอบบัญชี สิทธิในการได้รับส่วนแบ่งกำไร
    สิทธิในการเข้าร่วมตัดสินใจและรับทราบถึงผลการตัดสินใจของบริษัทที่เกี่ยวกับการเปลี่ยนแปลงในปัจจัยพื้นฐานของบริษัท

-   เผยแพร่สารสนเทศ รายละเอียดการใช้สิทธิในเรื่องต่างๆ
    ผ่านระบบข่าวของตลาดหลักทรัพย์แห่งประเทศไทยและเว็บไซต์ของบริษัท
    โดยคำนึงถึงความเท่าเทียมกันในการรับรู้ข่าวสาร ระยะเวลาการใช้สิทธิ
    และความสะดวกในการใช้สิทธิดังกล่าว

2.  การปฏิบัติต่อผู้ถือหุ้นอย่างเท่าเทียมกัน (Equitable Treatment of Shareholders)

CPN ยึดหลักการปฏิบัติต่อผู้ถือหุ้นทุกรายอย่างเท่าเทียม โดยไม่เลือกปฏิบัติ
ไม่ว่าจะเป็นผู้ถือหุ้นรายใหญ่ ผู้ถือหุ้นส่วนน้อย นักลงทุนสถาบัน หรือผู้ถือหุ้นต่างชาติ
โดยมีแนวทางปฏิบัติดังนี้

-   มีระเบียบบังคับใช้ภายในบริษัทเรื่องการควบคุมเกี่ยวกับสารสนเทศภายในและเรื่องการถือครองหลักทรัพย์ของบริษัท
    เพื่อป้องกันการใช้ข้อมูลภายในโดยมิชอบและป้องกันไม่ให้เกิดความขัดแย้งทางผลประโยชน์
    รายละเอียดเปิดเผยไว้ในหัวข้อการกำกับดูแลการใช้ข้อมูลภายใน

-   นำเสนอรายละเอียดของรายการที่เกี่ยวโยงกันซึ่งอาจเกิดความขัดแย้งทางผลประโยชน์ให้คณะกรรมการตรวจสอบพิจารณาให้ความเห็นก่อนนำเสนอขออนุมัติจากคณะกรรมการบริษัทและผู้ถือหุ้น
    (กรณีถึงเกณฑ์) ทุกครั้ง
    และมีการเปิดเผยสารสนเทศที่สำคัญอย่างครบถ้วนและเป็นไปตามกฎระเบียบ ข้อบังคับที่กำหนด
    รายละเอียดเปิดเผยไว้ในหัวข้อการกำกับดูแลด้านความขัดแย้งทางผลประโยชน์

-   ดำเนินการตามหลักการและแนวทางปฏิบัติต่อผู้ถือหุ้นอย่างเท่าเทียมในการประชุมผู้ถือหุ้น
    รายละเอียดมีดังต่อไปนี้

การประชุมสามัญผู้ถือหุ้น ประจำปี 2554

CPN ให้ความสำคัญต่อสิทธิของผู้ถือหุ้นและการปฏิบัติต่อผู้ถือหุ้นอย่างเท่าเทียมกัน
โดยนำหลักการที่เกี่ยวข้องมาปรับใช้อย่างเป็นรูปธรรมในการจัดประชุมผู้ถือหุ้นทุกครั้ง
ตั้งแต่ก่อนการประชุม วันประชุม และหลังการประชุม

สำหรับการประชุมสามัญผู้ถือหุ้น ประจำปี 2554 จัดขึ้นในวันศุกร์ที่ 29 เมษายน 2554 เวลา
14.00 น. ณ ห้องโลตัส 1-4 ชั้น 22 โรงแรมเซ็นทาราแกรนด์ และบางกอกคอนเวนชันเซ็นเตอร์
เซ็นทรัลเวิลด์ เลขที่ 999/99 ถนนพระราม 1 แขวงปทุมวัน เขตปทุมวัน กรุงเทพมหานคร
มีผู้ถือหุ้นมาประชุมด้วยตนเองและผู้รับมอบฉันทะรวมจำนวน 582 ราย คิดเป็น 81.66%
ของจำนวนหุ้นทั้งหมด มีกรรมการบริษัทเข้าร่วมประชุม 11 คน จากกรรมการทั้งหมด 12 คน
คิดเป็น 91.67% โดยประธานกรรมการ ประธานกรรมการตรวจสอบ
ประธานกรรมการสรรหาและกำหนดค่าตอบแทน ประธานกรรมการบริหารความเสี่ยง
กรรมการผู้จัดการใหญ่ ประธานเจ้าหน้าที่บริหารการเงิน และผู้สอบบัญชี
เข้าร่วมประชุมอย่างครบถ้วนพร้อมเพรียงกัน ทั้งนี้ รายละเอียดการดำเนินการประชุมมีดังนี้

ก่อนการประชุมผู้ถือหุ้น

-   ให้สิทธิผู้ถือหุ้นส่วนน้อยสามารถเสนอวาระการประชุมผู้ถือหุ้น
    และเสนอชื่อบุคคลเพื่อรับการพิจารณาเลือกตั้งเป็นกรรมการได้ล่วงหน้าระหว่างวันที่ 28
    กันยายน 2553 ถึง 14 มกราคม 2554
    รวมถึงการให้สิทธิผู้ถือหุ้นส่งคำถามเกี่ยวกับวาระการประชุมถึงเลขานุการบริษัทได้ล่วงหน้าก่อนถึงวันประชุม
    โดยหลักเกณฑ์การพิจารณาเกี่ยวกับการเสนอวาระการประชุมผู้ถือหุ้นและเสนอชื่อบุคคลเพื่อรับการพิจารณาเลือกตั้งเป็นกรรมการสามารถดูได้จากเว็บไซต์ของบริษัท
    ทั้งนี้ การประชุมสามัญผู้ถือหุ้นปี 2554 ไม่มีผู้ถือหุ้นรายใดเสนอวาระการประชุมผู้ถือหุ้น
    หรือเสนอชื่อบุคคลเพื่อรับการพิจารณาเลือกตั้งเป็นกรรมการ

-   จัดทำจดหมายเชิญประชุมผู้ถือหุ้นทั้งภาษาไทยและภาษาอังกฤษ
    โดยในการประชุมสามัญผู้ถือหุ้นประจำปี 2554 CPN
    ได้เผยแพร่จดหมายเชิญประชุมผู้ถือหุ้นบนเว็บไซต์ของบริษัท ตั้งแต่วันที่ 24 มีนาคม 2554
    ล่วงหน้าก่อนวันประชุมมากกว่า 30 วัน
    และจัดส่งจดหมายเชิญประชุมให้แก่ผู้ถือหุ้นล่วงหน้าก่อนวันประชุม 21 วัน
    เพื่อให้ผู้ถือหุ้นได้รับเอกสารล่วงหน้าก่อนวันประชุมและมีเวลาศึกษาข้อมูลก่อนวันประชุมอย่างเพียงพอ

-   ในจดหมายเชิญประชุม บริษัทมีการชี้แจงข้อเท็จจริงและเหตุผล
    และความเห็นของคณะกรรมการบริษัทเพื่อประกอบการพิจารณาของผู้ถือหุ้นอย่างครบถ้วนและเพียงพอ
    โดยวาระการประชุมสามัญผู้ถือหุ้นประกอบด้วย

    1.  วาระการแต่งตั้งกรรมการ ได้ให้ข้อมูลของผู้ได้รับการเสนอแต่งตั้ง ได้แก่ ชื่อ อายุ
        ประเภทกรรมการ ตำแหน่งในบริษัท การศึกษา การอบรมหลักสูตรกรรมการ
        ประสบการณ์ การดำรงตำแหน่งในกิจการอื่นและกิจการที่เกี่ยวเนื่องกับธุรกิจของบริษัท
        จำนวนปีที่ดำรงตำแหน่งและการเข้าร่วมประชุมในฐานะกรรมการชุดต่างๆ ในปีที่ผ่านมา
        การถือหุ้นในบริษัท และข้อมูลอื่นๆ เช่น
        การทำรายการที่อาจเกิดความขัดแย้งทางผลประโยชน์กับบริษัทในรอบปีที่ผ่านมา

    2.  วาระการพิจารณาค่าตอบแทน มีการให้ข้อมูลเกี่ยวกับนโยบาย
        จำนวนเงินและรูปแบบค่าตอบแทนแยกตามตำแหน่งและภาระหน้าที่ของกรรมการ
        หลักเกณฑ์และวิธีการพิจารณาค่าตอบแทน

    3.  วาระการแต่งตั้งผู้สอบบัญชี ได้ให้ข้อมูลเกี่ยวกับชื่อผู้สอบบัญชีและสำนักงานสอบบัญชี
        ความเป็นอิสระของผู้สอบบัญชี จำนวนปีที่ปฏิบัติหน้าที่เป็นผู้สอบบัญชีของบริษัท
        การพิจารณาความเหมาะสมของค่าสอบบัญชี

    4.  วาระการจ่ายเงินปันผล ได้ให้ข้อมูลเกี่ยวกับนโยบายการจ่ายเงินปันผล
        จำนวนเงินที่ขออนุมัติ เปรียบเทียบกับจำนวนเงินที่จ่ายในปีก่อน

-   ไม่มีการแจกเอกสารที่มีข้อมูลสำคัญในที่ประชุมผู้ถือหุ้นอย่างกะทันหัน
    รวมทั้งไม่เพิ่มวาระการประชุมหรือเปลี่ยนแปลงข้อมูลที่สำคัญโดยไม่แจ้งให้ผู้ถือหุ้นทราบล่วงหน้า

-   อำนวยความสะดวกให้ผู้ถือหุ้นที่ไม่สามารถเข้าร่วมประชุมด้วยตนเองโดยการจัดส่งหนังสือมอบฉันทะ
    แบบ ข. ซึ่งผู้ถือหุ้นสามารถกำหนดทิศทางการลงคะแนนได้
    พร้อมรายละเอียดวิธีการมอบฉันทะในการประชุมผู้ถือหุ้นไปพร้อมกับหนังสือเชิญประชุมผู้ถือหุ้น
    ส่วนหนังสือมอบฉันทะทั้ง แบบ ก. แบบ ข. และแบบ ค.
    ผู้ถือหุ้นสามารถดาวน์โหลดได้จากเว็บไซต์ของบริษัท นอกจากนี้ CPN
    ยังมีรายชื่อพร้อมประวัติของกรรมการอิสระ 4 คน
    ให้ผู้ถือหุ้นสามารถเลือกเป็นผู้รับมอบฉันทะไว้ด้วย โดยในการประชุมสามัญผู้ถือหุ้น ปี 2554
    มีผู้ถือหุ้นจำนวนรวม 120 ราย
    มอบอำนาจให้กรรมการอิสระเป็นผู้รับมอบอำนาจในการออกเสียงแทน
    โดยมีรายละเอียดดังต่อไปนี้

-   มอบอำนาจให้นายไพฑูรย์ ทวีผล ประธานกรรมการตรวจสอบ จำนวน 75 ราย

-   มอบอำนาจให้นางสุนันทา ตุลยธัญ กรรมการตรวจสอบ จำนวน 34 ราย

-   มอบอำนาจให้นายจักก์ชัย พานิชพัฒน์ กรรมการตรวจสอบ จำนวน 7 ราย

-   มอบอำนาจให้นายการุณ กิตติสถาพร กรรมการตรวจสอบ จำนวน 4 ราย

วันประชุมผู้ถือหุ้น

-   กำหนดให้มีระยะเวลาการลงทะเบียนล่วงหน้าก่อนการประชุม 2 ชั่วโมง
    โดยได้นำระบบคอมพิวเตอร์และบาร์โค้ดมาใช้ในการลงทะเบียนและตรวจนับคะแนน
    เพื่อความถูกต้อง รวดเร็ว และเชื่อถือได้ของข้อมูล

-   กำหนดให้สิทธิออกเสียงในที่ประชุมเป็นไปตามจำนวนหุ้นที่ผู้ถือหุ้นถืออยู่
    โดยหนึ่งหุ้นมีสิทธิเท่ากับหนึ่งเสียง

-   ก่อนเริ่มการประชุมผู้ถือหุ้น
    บริษัทได้ชี้แจงวิธีการลงคะแนนและนับคะแนนให้ผู้ถือหุ้นในที่ประชุมรับทราบ

-   นำบัตรลงคะแนนมาใช้ในการลงมติในการประชุมผู้ถือหุ้น
    โดยจัดทำบัตรลงคะแนนแยกตามวาระแต่ละวาระ
    เพื่อให้ผู้ถือหุ้นสามารถลงคะแนนได้ตามที่เห็นสมควร

-   ในการสรุปผลการนับคะแนนเสียงแต่ละวาระจะมีการแสดงผลคะแนนให้ผู้ถือหุ้นในที่ประชุมรับทราบทุกวาระตามลำดับ

-   ดำเนินการประชุมผู้ถือหุ้นตามลำดับวาระที่ได้แจ้งไว้ในหนังสือเชิญประชุมผู้ถือหุ้นอย่างถูกต้องและโปร่งใสตามข้อกฎหมายและข้อบังคับของบริษัท
    ทั้งนี้ บริษัทได้เชิญตัวแทนจาก บริษัท เคพีเอ็มจี ภูมิไชยสอบบัญชี จำกัด
    เข้าร่วมประชุมผู้ถือหุ้นและเป็นผู้สังเกตการณ์

-   ให้สิทธิผู้ถือหุ้นสามารถเข้าร่วมประชุมภายหลังจากเริ่มการประชุมไปแล้ว
    โดยมีสิทธิออกเสียงลงคะแนนในระเบียบวาระที่ยังไม่ได้พิจารณาลงมติได้

-   เปิดโอกาสให้ผู้ถือหุ้นแสดงความคิดเห็นและซักถามอย่างเต็มที่ โดยมีประธานกรรมการบริษัท
    ประธานกรรมการตรวจสอบ ประธานกรรมการสรรหาและกำหนดค่าตอบแทน
    กรรมการผู้จัดการใหญ่ ผู้บริหารระดับสูง และผู้สอบบัญชี
    เข้าร่วมประชุมเพื่อตอบข้อซักถามของผู้ถือหุ้น

หลังการประชุมผู้ถือหุ้น

-   นำส่งมติที่ประชุมผู้ถือหุ้นต่อตลาดหลักทรัพย์แห่งประเทศไทยภายในวันประชุม
    ผ่านระบบข่าวของตลาดหลักทรัพย์แห่งประเทศไทย
    เพื่อให้ผู้ถือหุ้นที่ไม่ได้เข้าร่วมประชุมรับทราบในทันที

-   ผู้ถือหุ้นสามารถรับชมบันทึกภาพการประชุมผู้ถือหุ้นผ่าน Webcast ทางเว็บไซต์ของบริษัท
    หรือติดต่อขอรับในรูปแบบแผ่น VCD ได้ที่สำนักเลขานุการบริษัท

-   จัดทำรายงานการประชุมผู้ถือหุ้นเผยแพร่ทางเว็บไซต์ของบริษัทภายใน 14 วันนับจากวันประชุม
    และนำส่งสำเนารายงานการประชุมผู้ถือหุ้นให้ตลาดหลักทรัพย์แห่งประเทศไทยภายในเวลาที่กำหนด

-   เปิดกว้างและรับฟังความคิดเห็นของผู้ถือหุ้นผ่านการตอบแบบสอบถามความพึงพอใจในการจัดประชุมผู้ถือหุ้น
    เพื่อเป็นข้อมูลในการปรับปรุงและพัฒนาการจัดประชุมผู้ถือหุ้นให้มีประสิทธิภาพยิ่งขึ้นต่อไป

ในปี 2554 CPN ได้รับคะแนนประเมินคุณภาพการจัดประชุมผู้ถือหุ้น 100 คะแนนเต็ม
ภายใต้โครงการประเมินคุณภาพ AGM ซึ่งจัดโดยสมาคมส่งเสริมผู้ลงทุนไทย
ร่วมกับสำนักงานคณะกรรมการกำกับหลักทรัพย์และตลาดหลักทรัพย์ และสมาคมบริษัทจดทะเบียน
โดยหลักเกณฑ์ที่ใช้ในการประเมินคุณภาพครอบคลุมขั้นตอนต่างๆ ในการจัดประชุมผู้ถือหุ้น
ตั้งแต่ก่อนวันประชุม วันประชุม และภายหลังวันประชุม

3.  การคำนึงถึงบทบาทของผู้มีส่วนได้เสีย (Roles of Stakeholders)

CPN ให้ความสำคัญต่อผู้มีส่วนได้เสียทุกฝ่ายโดยยึดหลักผลประโยชน์ร่วมกันอย่างยั่งยืน โดยในปี
2554 CPN ได้กำหนดนโยบายและบทบาทต่อผู้มีส่วนได้เสียไว้อย่างชัดเจนใน
“จรรยาบรรณต่อผู้มีส่วนได้เสีย”
พร้อมทั้งเพิ่มเติมกลุ่มของผู้มีส่วนได้เสียให้ครอบคลุมถึงหน่วยงานภาครัฐ องค์กรอิสระและองค์กรอื่นๆ
ในสังคม โดยมีรายละเอียดดังนี้

-   ผู้ถือหุ้น : สร้างการเติบโตอย่างมีคุณภาพและมั่นคง เพื่อให้ผู้ถือหุ้นได้รับผลตอบแทนที่ยั่งยืน
    โดยมีผลประกอบการที่ดีและมีประสิทธิภาพ
    เคารพสิทธิของผู้ถือหุ้นในการได้รับข้อมูลที่จำเป็นโดยเท่าเทียมกัน
    เปิดเผยข้อมูลที่ถูกต้องตามความเป็นจริง ดำเนินธุรกิจด้วยความซื่อสัตย์สุจริต โปร่งใส
    เป็นธรรม ซึ่งรายละเอียดต่างๆ
    ได้กล่าวไว้ในหัวข้อสิทธิของผู้ถือหุ้นและการปฏิบัติต่อผู้ถือหุ้นอย่างเท่าเทียม

-   ร้านค้าและลูกค้า :
    สร้างความพึงพอใจแก่ลูกค้าเพื่อให้ได้รับบริการที่ดีภายใต้ความปลอดภัยต่อสุขภาพ อนามัย ชีวิต
    และทรัพย์สิน ปฏิบัติต่อลูกค้าอย่างเป็นธรรมและเหมาะสม
    ให้ข้อมูลเกี่ยวกับการบริการอย่างครบถ้วน ถูกต้อง และไม่บิดเบือนข้อเท็จจริง
    สำรวจความพึงพอใจของลูกค้า เพื่อนำผลที่ได้มาพัฒนาปรับปรุงการให้บริการอย่างต่อเนื่อง
    นอกจากนี้ CPN ยังมีตัวอย่างการดำเนินการต่างๆ เกี่ยวกับร้านค้าและลูกค้าดังต่อไปนี้

1.  การบริหารจัดการและการให้บริการร้านค้าให้ได้มาตรฐานซึ่งอยู่ในความดูแลของสำนักส่งเสริมและกำกับดูแลมาตรฐาน
    (สสม.) โดยมีการดำเนินการเพื่อปรับปรุงนโยบายและกระบวนการทำงานต่างๆ
    ที่เกี่ยวข้องกับร้านค้าให้เป็นมาตรฐานเดียวกันในทุกสาขา การประชาสัมพันธ์บริการต่างๆ ที่
    CPN มีบริการให้ลูกค้าทราบ เป็นต้น

2.  การพัฒนาบุคลากรที่ทำหน้าที่ในการให้บริการและมีการประเมินผลการให้บริการของเจ้าหน้าที่
    การเดินเยี่ยมร้านค้าของเจ้าหน้าที่ร้านค้าสัมพันธ์เพื่อรับงานบริการ รับปัญหา
    และข้อร้องเรียนต่างๆ จากร้านค้าในแต่ละวัน
    รวมทั้งการจัดให้มีเจ้าหน้าที่ลูกค้าสัมพันธ์เดินอยู่ตามจุดต่างๆ ภายในศูนย์การค้า
    เพื่อให้ผู้ใช้บริการสามารถสอบถาม/หรือสามารถแนะนำผู้ใช้บริการได้ทันที
    โดยไม่ต้องไปที่เคาน์เตอร์ประชาสัมพันธ์

3.  การประชุมร่วมกับร้านค้าเพื่อสื่อสารแผนการดำเนินงานที่สำคัญอย่างน้อยปีละ 1 ครั้ง และเมื่อ
    CPN จะเปิดศูนย์การค้าใหม่หรือศูนย์การค้าที่ปรับปรุง
    จะมีการประชุมร่วมกับร้านค้าเพื่อรับทราบนโยบายแนวปฏิบัติต่างๆ
    และวางแผนการตลาดร่วมกัน
    ตลอดจนเปิดโอกาสให้ผู้เช่าได้แสดงความคิดเห็นและข้อเสนอแนะต่างๆ
    เพื่อพัฒนาคุณภาพการบริหารศูนย์การค้าให้ดีขึ้นอย่างต่อเนื่อง

4.  การวางแผนการให้บริการร่วมกับร้านค้าเพื่อช่วยเสริมสร้างให้ร้านค้ามีความพร้อมในการดำเนินธุรกิจ
    เช่น การให้ความช่วยเหลือผู้เช่าในด้านการจัดกิจกรรมการเปิดตัวร้านค้า
    การเปิดตัวสินค้าใหม่ การจัดกิจกรรมส่งเสริมการขายของร้านค้าร่วมกับศูนย์การค้า เป็นต้น

5.  การจัดให้มีการสำรวจความพึงพอใจด้านการบริการร้านค้าและลูกค้าอย่างต่อเนื่องทุกปี
    เพื่อทราบความต้องการของร้านค้าและลูกค้าอย่างแท้จริง
    และนำมาปรับปรุงในส่วนของการบริการเพื่อการให้บริการที่เป็นเลิศของ CPN

6.  การมีช่องทางการติดต่อสื่อสาร เพื่อให้ลูกค้าสามารถรับทราบข้อมูลต่างๆ ติดต่อธุรกิจ
    และแจ้งข้อร้องเรียนได้หลายช่องทาง เช่น
    ติดต่อโดยตรงกับเจ้าหน้าที่ร้านค้าสัมพันธ์แต่ละสาขา ตู้ I-Box เว็บไซต์ของบริษัท หรือ CPN
    Call Center 0-2635-1111 เป็นต้น

7.  การจัดทำ Focus Group เพื่อทราบความต้องการเฉพาะกลุ่มของผู้เช่า
    และนำมาประเมินเพื่อการพัฒนาและปรับปรุงการให้บริการให้ดียิ่งขึ้น

8.  การให้ความสำคัญกับการจัดทำสื่อประชาสัมพันธ์ต่างๆ
    ของบริษัทโดยจะไม่นำภาพหรือเนื้อหาที่ก่อให้เกิดทัศนคติที่ไม่ดี การแบ่งแยกในสังคม
    หรือค่านิยมที่ไม่เหมาะสม
    โดยเฉพาะเรื่องเพศและศีลธรรมมาใช้ในการจัดกิจกรรมส่งเสริมการขายของบริษัท

9.  การดูแลสภาพแวดล้อม พื้นที่ภายใน
    และบริเวณโดยรอบทรัพย์สินภายใต้การบริหารงานของบริษัทให้มีความปลอดภัยต่อสุขภาพ
    อนามัย ชีวิต และทรัพย์สิน

-   คู่ค้า : ปฏิบัติกับคู่ค้าด้วยความเสมอภาคและคำนึงถึงผลประโยชน์ร่วมกัน
    พัฒนาและรักษาสัมพันธภาพที่ยั่งยืนกับคู่ค้า และสร้างความเชื่อถือซึ่งกันและกัน
    โดยบริษัทยึดถือปฏิบัติตามระเบียบการจัดซื้อจัดจ้างซึ่งมีการกำหนดขั้นตอนและวิธีปฏิบัติไว้อย่างชัดเจน
    ตลอดจนสร้างความร่วมมือกันด้านเศรษฐกิจ สังคม และสิ่งแวดล้อม

-   เจ้าหนี้ : ปฏิบัติตามเงื่อนไขที่มีต่อเจ้าหนี้อย่างเคร่งครัด
    บริหารเงินกู้ยืมให้เป็นไปตามวัตถุประสงค์ของการใช้เงิน
    ไม่นำเงินไปใช้ในทางที่อาจก่อให้เกิดความเสียหายต่อบริษัท
    ควบคุมให้มีการชำระคืนเงินกู้และดอกเบี้ยให้กับเจ้าหนี้เงินกู้ยืมทุกประเภทอย่างครบถ้วนตามกำหนดเวลา
    และปฏิบัติตามเงื่อนไขการกู้ยืมเงินตามข้อตกลงอย่างครบถ้วน
    รวมไปถึงการบริหารงานเพื่อให้เจ้าหนี้มั่นใจในฐานะทางการเงิน
    และความสามารถในการชำระหนี้ที่ดีของบริษัท

-   พนักงาน : ดูแลและปฏิบัติต่อพนักงานอย่างเป็นธรรมและเหมาะสม ทั้งในด้านโอกาส
    ผลตอบแทน การแต่งตั้งโยกย้าย การพัฒนาศักยภาพ
    ตลอดจนการควบคุมดูแลสภาพแวดล้อมในการทำงานให้มีความปลอดภัยต่อชีวิตและทรัพย์สินของพนักงาน
    เปิดรับฟังความคิดเห็นและข้อเสนอแนะจากพนักงาน
    และมีการปฏิบัติต่อพนักงานทุกระดับด้วยความเป็นธรรมโดยไม่เลือกปฏิบัติ ทั้งนี้
    สามารถดูรายละเอียดได้ในหัวข้อการบริหารทรัพยากรมนุษย์

-   นอกจากนี้ CPN
    สนับสนุนการหารือและความร่วมมือระหว่างบริษัทกับพนักงานหรือตัวแทนพนักงานในการนำเสนอข้อมูลแก่ผู้มีอำนาจในการตัดสินใจของบริษัทเกี่ยวกับการปรับปรุงคุณภาพชีวิตการทำงานเพื่อให้เกิดการพัฒนาร่วมกัน

-   คู่แข่งทางการค้า : ดำเนินธุรกิจภายใต้กรอบกติกาของการแข่งขันที่เป็นธรรม
    ไม่แสวงหาข้อมูลที่เป็นความลับของคู่แข่งทางการค้าด้วยวิธีการที่ไม่สุจริตหรือไม่เหมาะสม
    และไม่กระทำการใดๆ ที่เป็นการละเมิดทรัพย์สินทางปัญญาของผู้อื่น หรือคู่แข่งทางการค้า
    มุ่งส่งเสริมและสนับสนุนการแลกเปลี่ยนข้อมูลที่เป็นประโยชน์กับธุรกิจด้านพัฒนาและบริหารศูนย์การค้าในภาพรวม
    เพื่อสร้างความเข้มแข็งให้แก่ธุรกิจและมีส่วนช่วยพัฒนาเศรษฐกิจ สังคม สิ่งแวดล้อม
    และประเทศชาติให้ยั่งยืน

  การจัดตั้งสมาคมศูนย์การค้าไทยเป็นหนึ่งในความร่วมมือระหว่าง CPN
  และบริษัทที่อยู่ในกลุ่มธุรกิจเดียวกัน
  โดยมีวัตถุประสงค์เพื่อแลกเปลี่ยนประสบการณ์และแนวทางการดำเนินธุรกิจที่เป็นประโยชน์ร่วมกัน
  โดยในปี 2554 สมาชิกของสมาคมได้ร่วมหารือในประเด็นที่สำคัญดังนี้

1.  การติดตามความคืบหน้าร่างพระราชบัญญัติค้าปลีกและค้าส่ง
    และหาแนวทางดำเนินการร่วมกันในกรณีร่างพระราชบัญญัติดังกล่าวมีผลบังคับใช้

2.  การศึกษาความเป็นไปได้ในการเสนอแก้ไขกฎหมายเพื่อดูแลความปลอดภัยและความสะอาดภายในศูนย์การค้า
    เช่น การจัดบริเวณที่อนุญาตให้สูบบุหรี่ เป็นต้น

3.  การเตรียมความพร้อมรวมทั้งการศึกษาสภาพการแข่งขันของธุรกิจค้าปลีกเพื่อรองรับการเกิดประชาคมเศรษฐกิจอาเซียนในปี
    2558

4.  การแบ่งปันและแลกเปลี่ยนประสบการณ์ด้านสิ่งแวดล้อมระหว่างกัน เช่น
    การอนุรักษ์พลังงานในอาคารศูนย์การค้าโดยนำพลังงานทางเลือกมาใช้ในอาคารศูนย์การค้า

5.  การเสริมสร้างความร่วมมือระหว่างสมาชิกของสมาคมให้กว้างขวางยิ่งขึ้น เช่น
    การศึกษาดูงานการบริหารศูนย์การค้าในต่างประเทศในนามสมาคม

6.  การจัดกิจกรรมกระชับความสัมพันธ์ระหว่างสมาชิกของสมาคม

-   สังคม ชุมชน และสิ่งแวดล้อม : ปฏิบัติตามกฎหมาย และ/หรือกฎระเบียบที่เกี่ยวข้อง
    และพยายามยกระดับการปฏิบัติให้มีมาตรฐานสูงกว่ากฎหมายกำหนด เช่น
    คิดค้นหรือนำนวัตกรรมอาคารอนุรักษ์พลังงานมาปรับใช้กับศูนย์การค้าและอาคารสำนักงาน
    ตลอดจนดูแลป้องกันมิให้การดำเนินงานของบริษัทก่อให้เกิดความเสียหายต่อคุณภาพชีวิตของสังคม
    ชุมชน และสิ่งแวดล้อม ส่งเสริมและสร้างสรรค์สังคม ทั้งในส่วนของการพัฒนาคุณภาพชีวิต
    การส่งเสริมด้านการศึกษา การประหยัดพลังงาน และการรักษาสิ่งแวดล้อม นอกจากนี้ CPN
    ยังให้ความสำคัญกับการสื่อสารและเผยแพร่ความรู้ด้านสิ่งแวดล้อมไปสู่ผู้มีส่วนได้เสียที่เกี่ยวข้อง
    เพื่อร่วมเป็นเครือข่ายในการดูแลรักษาสิ่งแวดล้อมและถ่ายทอดความรู้รวมทั้งประสบการณ์ไปยังทุกภาคส่วนของสังคม
    ทั้งนี้ สามารถดูรายละเอียดต่างๆ ได้ในหัวข้อการบริหารจัดการความยั่งยืน

-   ภาครัฐ :
    ให้ความร่วมมือและสนับสนุนนโยบายภาครัฐเพื่อผลประโยชน์ของประเทศชาติภายใต้กฎหมายและหลักเกณฑ์ที่เกี่ยวข้อง
    ตลอดจนมุ่งมั่นดำเนินโครงการที่เป็นประโยชน์ต่อสาธารณะ
    ไม่ว่าจะเป็นนโยบายที่ได้รับมอบหมายจากภาครัฐหรือเป็นโครงการที่บริษัทริเริ่มขึ้นเอง

-   องค์กรอิสระและองค์กรอื่นๆ ในสังคม :
    ยกระดับความร่วมมือและแลกเปลี่ยนข้อมูลกับองค์กรอิสระและองค์กรอื่นๆ ในสังคม
    เพื่อร่วมกันพัฒนาสังคมและประเทศชาติให้เติบโตอย่างยั่งยืน
    โดยคำนึงถึงผลกระทบต่อเศรษฐกิจ สังคม และสิ่งแวดล้อม

การต่อต้านการทุจริตและทุจริตคอร์รัปชั่น

CPN ได้แสดงเจตนารมณ์เป็นแนวร่วมปฏิบัติ (Collective Action Coalition)
ในการต่อต้านการทุจริตคอร์รัปชั่นตั้งแต่วันที่ 9 พฤศจิกายน 2553
ซึ่งจัดโดยสมาคมส่งเสริมสถาบันกรรมการบริษัทไทย (IOD) ร่วมกับหอการค้าไทย
หอการค้านานาชาติ สมาคมบริษัทจดทะเบียนไทย และสมาคมธนาคารไทย นอกจากนั้น
คณะกรรมการบริษัทได้มีการกำหนดนโยบายการต่อต้านการทุจริตและทุจริตคอร์รัปชั่นและสื่อสารไปสู่ระดับผู้บริหารและพนักงาน
มีการแลกเปลี่ยนความรู้และประสบการณ์เกี่ยวกับการต่อต้านการทุจริตและทุจริตคอร์รัปชั่นระหว่างภาครัฐ
ภาคเอกชน และผู้มีส่วนเกี่ยวข้อง

การร่วมฟื้นฟูประเทศจากเหตุการณ์น้ำท่วม

CPN ในนามของกลุ่มบริษัทเซ็นทรัลร่วมเป็นแกนนำกับหน่วยงานภาคเอกชนรวม 12 บริษัท
ในการจัดตั้งโครงการ "พลังน้ำใจไทย" โดยได้รับความร่วมมือจากภาคืเครือข่ายอีกกว่า 40 บริษัท
เพื่อระดมทุนฟื้นฟูการศึกษาในด้านต่างๆ ที่ได้รับผลกระทบจากมหาอุทกภัยที่เกิดขึ้นในปี 2554
โดยมีการให้ความช่วยเหลือในการซ่อมแซมอาคารเรียน
และสนับสนุนอุปกรณ์การเรียนการสอนที่ได้รับความเสียหาย
รวมทั้งการช่วยเหลือครูและนักเรียนที่ประสบอุทกภัย ภายใต้
”กองทุนพลังน้ำใจไทย” ซึ่งครอบคลุมความช่วยเหลือแก่โรงเรียนจำนวน 84 แห่ง ใน 17 จังหวัด

ในปี 2554 CPN
ได้นำแนวทางที่บุคลากรของบริษัทยึดถือปฏิบัติอย่างต่อเนื่องมากำหนดเป็นนโยบายที่เป็นลายลักษณ์อักษร
เพื่อให้เกิดความชัดเจนและนำไปสู่การรับรู้และนำไปปฏิบัติต่อผู้มีส่วนได้เสียทุกฝ่าย อาทิ

นโยบายและแนวปฏิบัติด้านทรัพย์สินทางปัญญา

CPN
ดำเนินธุรกิจและส่งเสริมให้บุคลากรปฏิบัติหน้าที่ภายใต้กฎหมายหรือข้อกำหนดที่เกี่ยวกับสิทธิในทรัพย์สินทางปัญญา
ไม่ว่าจะเป็นเครื่องหมายการค้า สิทธิบัตร ลิขสิทธิ์ ความลับทางการค้า
และทรัพย์สินทางปัญญาด้านอื่นที่กฎหมายกำหนด อาทิเช่น
การใช้โปรแกรมคอมพิวเตอร์ที่มีลิขสิทธิ์ถูกต้อง
โดยโปรแกรมคอมพิวเตอร์ทุกชนิดจะต้องผ่านการตรวจสอบและลงโปรแกรมโดยฝ่ายเทคโนโลยีสารสนเทศเท่านั้น
การส่งเสริมให้พนักงานตรวจสอบผลงานหรือข้อมูลที่ใช้ในการปฏิบัติงานว่าไม่เป็นการละเมิดทรัพย์สินทางปัญญาของผู้อื่น
เป็นต้น

นโยบายและแนวปฏิบัติด้านการเคารพกฎหมายและหลักสิทธิมนุษยชน

CPN สนับสนุนและเคารพการปกป้องสิทธิมนุษยชน
ดูแลมิให้ธุรกิจของบริษัทเข้าไปมีส่วนเกี่ยวข้องกับการล่วงละเมิดสิทธิมนุษยชน เช่น
ไม่สนับสนุนการบังคับใช้แรงงาน (Forced Labour) ต่อต้านการใช้แรงงานเด็ก (Child
Labour)
ให้ความเคารพนับถือและปฏิบัติต่อผู้มีส่วนได้เสียทุกฝ่ายด้วยความเป็นธรรมบนพื้นฐานของศักดิ์ศรีความเป็นมนุษย์
ไม่เลือกปฏิบัติ ไม่แบ่งแยกถิ่นกำเนิด เชื้อชาติ เพศ อายุ สีผิว ศาสนา สภาพร่างกาย ฐานะ
ชาติตระกูล ตลอดจนส่งเสริมให้มีการเฝ้าระวังการปฏิบัติตามข้อกำหนดด้านสิทธิมนุษยชนภายในบริษัท
และส่งเสริมให้บริษัทย่อย ผู้ร่วมทุน คู่ค้า และ
ผู้มีส่วนได้เสียทุกฝ่ายปฏิบัติตามหลักการสิทธิมนุษยชนตามมาตรฐานสากล
คุ้มครองสิทธิของผู้มีส่วนได้เสียที่ได้รับความเสียหายจากการละเมิดสิทธิอันเกิดจากการดำเนินธุรกิจของบริษัท
โดยพิจารณาชดเชยค่าเสียหายให้ไม่ต่ำกว่าอัตราที่กฎหมายกำหนด เป็นต้น

นโยบายและแนวปฏิบัติด้านการต่อต้านการทุจริตและทุจริตคอร์รัปชั่น

CPN มีช่องทางการสื่อสารให้ผู้มีส่วนได้เสียสามารถจะแจ้งเบาะแส ข้อเสนอแนะ
หรือร้องเรียนกรณีเกี่ยวกับการทุจริต และมีแนวปฏิบัติเกี่ยวกับการมอบหรือรับของกำนัล
ทรัพย์สินหรือประโยชน์อื่นใด การเลี้ยงรับรอง
หรือค่าใช้จ่ายที่เกินขอบเขตจำกัดซึ่งไม่เป็นไปตามหลักเกณฑ์ของบริษัท
และแนวปฏิบัติด้านการจัดซื้อจัดจ้าง การให้เงินบริจาคที่ต้องดำเนินไปอย่างโปร่งใส เป็นธรรม
ภายใต้กฎระเบียบและขั้นตอนปฏิบัติที่ถูกต้อง

ทั้งนี้ รายละเอียดนโยบายข้างต้นและนโยบายที่สำคัญอื่นๆ
เปิดเผยไว้ในจรรยาบรรณและนโยบายการกำกับดูแลกิจการ
ส่วนรายละเอียดที่สำคัญเกี่ยวกับการปฏิบัติต่อผู้มีส่วนได้เสียเปิดเผยไว้ในหัวข้อการบริหารจัดการความยั่งยืน

การแจ้งเบาะแสหรือร้องเรียน

CPN มีการแต่งตั้งคณะกรรมการพิจารณาและสอบสวนเรื่องราวร้องทุกข์หรือร้องเรียน
พร้อมทั้งกำหนดหน้าที่และความรับผิดชอบที่เป็นระบบ โปร่งใส และตรวจสอบได้
เพื่อให้ผู้ร้องทุกข์หรือผู้ร้องเรียนไว้วางใจและเชื่อมั่นในกระบวนการสอบสวนที่เป็นธรรม

กรณีที่ผู้มีส่วนได้เสียกลุ่มต่างๆ มีข้อสงสัย
หรือพบเห็นการกระทำที่สงสัยว่ามีการฝ่าฝืนหรือไม่ปฏิบัติตามกฎหมาย ระเบียบ ข้อบังคับ
หรือจรรยาบรรณทางธุรกิจ สามารถแจ้งเบาะแสหรือร้องเรียน พร้อมส่งรายละเอียดหลักฐานต่างๆ
ได้ที่ คณะกรรมการตรวจสอบของบริษัท
โดยคณะกรรมการตรวจสอบจะดำเนินการสืบหาข้อเท็จจริงต่อไป
สำหรับช่องทางในการติดต่อมีรายละเอียดดังนี้

คณะกรรมการตรวจสอบ

บริษัท เซ็นทรัลพัฒนา จำกัด (มหาชน)

ชั้น 30 อาคารดิออฟฟิศเศส แอท เซ็นทรัลเวิลด์

เลขที่ 999/9 ถนนพระราม 1 แขวงปทุมวัน

เขตปทุมวัน กรุงเทพฯ 10330 ประเทศไทย

โทรศัพท์: +66(0) 2667-5555 ต่อ 1200

อีเมลล์: whistleblower@cpn.co.th

สำหรับผู้ที่แจ้งเบาะแสหรือข้อร้องเรียนที่เป็นพนักงาน ลูกค้า
หรือบุคคลที่รับจ้างทำงานให้แก่บริษัทจะได้รับการคุ้มครองสิทธิตามกฎหมาย
ซึ่งได้มีการกำหนดรายละเอียดไว้ในนโยบายการกำกับดูแลกิจการของบริษัท

ทั้งนี้ ในปี 2554 CPN ไม่มีข้อพิพาทใดๆ ที่มีนัยสำคัญกับผู้มีส่วนได้เสีย

4.  การเปิดเผยข้อมูลและความโปร่งใส (Disclosure and Transparency)

CPN ให้ความสำคัญเรื่องการเปิดเผยข้อมูลของบริษัท
โดยหลักการที่ถือปฏิบัติมาโดยตลอดนั้นคือการเปิดเผยข้อมูลด้วยความโปร่งใสเป็นธรรม ครบถ้วน
ทันต่อเหตุการณ์ และมีความถูกต้องชัดเจนเป็นไปในทิศทางเดียวกัน
ซึ่งเป็นปัจจัยสำคัญในการเสริมสร้างความเชื่อมั่นและความไว้วางใจจากผู้ถือหุ้น นักลงทุน
และผู้มีส่วนเกี่ยวข้อง อาทิ ตลาดหลักทรัพย์แห่งประเทศไทย
สำนักงานคณะกรรมการกำกับหลักทรัพย์และตลาดหลักทรัพย์ บริษัทจัดอันดับเครดิต เป็นต้น CPN
ตระหนักดีว่าข้อมูลของบริษัททั้งข้อมูลทางการเงินและมิใช่ทางการเงินล้วนมีผลกระทบต่อการตัดสินใจของผู้ถือหุ้นและนักลงทุน
และเชื่อว่าการเปิดเผยข้อมูลที่ครบถ้วยอย่างโปร่งใส
เป็นปัจจัยสนับสนุนมูลค่าเพิ่มให้แก่บริษัทในระยะยาว

ผู้มีหน้าที่ในการเปิดเผยข้อมูล

CPN กำหนดผู้มีหน้าที่ในการเปิดเผยข้อมูลที่สำคัญด้านต่างๆ ของบริษัท
ประกอบด้วยกรรมการผู้จัดการใหญ่ เลขานุการบริษัท
ผู้บริหารระดับสูงในสายงานการเงินและหน่วยงานนักลงทุนสัมพันธ์
รวมทั้งผู้บริหารระดับสูงในสายงานการตลาดและหน่วยงานประชาสัมพันธ์
โดยมีหน้าที่ในการเปิดเผยข้อมูลในส่วนที่เกี่ยวข้องกับบทบาทหน้าที่และสายงานที่ตนรับผิดชอบ

ส่วนงานนักลงทุนสัมพันธ์

CPN จัดตั้งส่วนงานนักลงทุนสัมพันธ์ในปี 2549
เพื่อเป็นศูนย์กลางในการตอบข้อซักถามและเปิดเผยข้อมูลของบริษัท
รวมถึงบริหารความสัมพันธ์กับนักลงทุน นักวิเคราะห์ ผู้ถือหุ้น บุคคลทั่วไป
ส่วนงานนักลงทุนสัมพันธ์จะทำงานใกล้ชิดกับผู้บริหารระดับสูงเพื่อกำหนดนโยบายและแผนงานประจำไตรมาสและประจำปี
รวมถึงวางแนวทางในการปฏิบัติงานและการพัฒนางานด้านนักลงทุนสัมพันธ์ให้เทียบเท่ากับบริษัทจดทะเบียนชั้นนำระดับภูมิภาค
รวมถึงการนำเสนอผลการปฏิบัติงาน ข้อคิดเห็นจากผู้ถือหุ้น นักลงทุน และนักวิเคราะห์
ต่อคณะกรรมการบริษัทปีละ 2 ครั้ง

CPN มีการเปิดเผยข้อมูลบริษัทและข้อมูลทางการเงินที่สำคัญอย่างถูกต้อง ครบถ้วน ผ่าน 3
ช่องทางหลัก คือ

1. แบบแสดงรายการข้อมูลประจำปี (แบบ 56-1) และรายงานประจำปี (แบบ 56-2)
ซึ่งมีรายละเอียดในหัวข้อที่สำคัญ อาทิ ภาพรวมการดำเนินธุรกิจ ปัจจัยความเสี่ยง
โครงสร้างเงินทุนและการจัดการ การทำรายการระหว่างกัน การดูแลการใช้ข้อมูลภายใน
การกำกับดูแลกิจการ ผลการดำเนินงาน โครงการในอนาคต และฐานะการเงิน เป็นต้น

2. คำอธิบายและการวิเคราะห์ของฝ่ายจัดการ (Management Discussion and Analysis
หรือ MD&A) ประจำไตรมาสและประจำปี
ซึ่งแสดงรายละเอียดผลการดำเนินงานด้านการปฏิบัติการและการเงิน
พร้อมการวิเคราะห์และคำอธิบายถึงสาเหตุการเปลี่ยนแปลงโดยคำนึงถึงปัจจัยที่ส่งผลกระทบต่อการเปลี่ยนแปลงของผลการดำเนินงาน
รวมถึงรายงานความคืบหน้าของโครงการที่อยู่ระหว่างการพัฒนาและปัจจัยหรืออิทธิพลหลักที่อาจส่งผลต่อผลการดำเนินงานและฐานะการเงินในอนาคต
เพื่อให้ผู้ถือหุ้นและนักลงทุนได้รับข้อมูลที่ถูกต้องและเพียงพอต่อการตัดสินใจลงทุนและการติดตามผลการดำเนินงานของบริษัท

3. การเปิดเผยข้อมูลผ่านทางเว็บไซด์ www.cpn.co.th ในหัวข้อ “ข้อมูลนักลงทุน” หรือ
“Investor Relations”
เพื่ออำนวยความสะดวกให้แก่นักลงทุนและผู้ที่สนใจให้สามารถศึกษาข้อมูลบริษัทได้อย่างต่อเนื่องโดยมีการปรับปรุงให้เป็นปัจจุบันและทันต่อเหตุการณ์อยู่เสมอ
ซึ่งส่วนงานนักลงทุนสัมพันธ์ได้จัดทำและเปิดเผยข้อมูลผ่านทางเว็บไซต์ทั้งภาษาไทยและภาษาอังกฤษ
ข้อมูลที่เปิดเผยบนเว็บไซต์ อาทิ ข้อมูลทางการเงิน คำอธิบายและการวิเคราะห์ของฝ่ายจัดการ
(MD&A) โครงสร้างการถือหุ้น การกำกับดูแลกิจการ ข้อมูลเกี่ยวกับการประกอบธุรกิจของบริษัท
สารสนเทศต่างๆ ที่แจ้งต่อตลาดหลักทรัพย์แห่งประเทศไทย (ELCID)
แบบแสดงรายการข้อมูลประจำปี รายงานประจำปี หนังสือเชิญประชุมผู้ถือหุ้น
รายงานการประชุมผู้ถือหุ้น เอกสารข่าวและภาพข่าว (Press Release) ข่าวสาร
และปฏิทินทางการเงินสำหรับนักลงทุน (IR Event and Calendar)
ข้อมูลโครงการภายใต้การบริหารงานในปัจจุบันและโครงการที่เปิดให้บริการใหม่ (New Project
Fact Sheet) รวมถึงเอกสารที่ผู้บริหารระดับสูงนำเสนอระหว่างการพบปะนักลงทุน (Roadshow)
ทั้งในและต่างประเทศ เป็นต้น โดยมีผู้เข้าเยี่ยมชมเว็บไซด์กว่า 9,200 คนต่อเดือน
มีการเข้าเยี่ยมชมข้อมูลในหน้าเว็บไซต์โดยเฉลี่ยกว่า 250,000 ครั้งต่อเดือน เพิ่มขึ้น 25%
จากปีก่อน และมีผู้สนใจลงทะเบียนรับข่าวสารอิเล็คทรอนิคส์จากส่วนงานนักลงทุนสัมพันธ์กว่า 3,200
คน

กิจกรรมพบผู้ถือหุ้นและนักลงทุนประจำไตรมาส

CPN ร่วมกับตลาดหลักทรัพย์แห่งประเทศไทย ในการดำเนินกิจกรรมบริษัทจดทะเบียนพบนักลงทุน
(Opportunity Day) เป็นประจำทุกไตรมาส
เพื่อให้ผู้บริหารระดับสูงได้แถลงผลการดำเนินงานและผลการปฏิบัติงานประจำไตรมาส
ชี้แจงความเคลื่อนไหวของธุรกิจ อาทิ โครงการที่ขยายตัว โครงการใหม่ในอนาคต
แนวโน้มของธุรกิจ
รวมถึงวิธีการรับมือกับผลกระทบทั้งทางบวกและทางลบที่อาจเกิดขึ้นจากปัจจัยภายในและปัจจัยภายนอก
และเป็นโอกาสให้บริษัทฯ ได้พบปะและตอบข้อซักถามจากนักวิเคราะห์ นักลงทุน และผู้ถือหุ้นโดยตรง
ในรอบปีที่ผ่านมา มีนักลงทุนและผู้ที่สนใจเข้าร่วมกิจกรรมดังกล่าวเฉลี่ย 80-120 คนต่อไตรมาส
พร้อมจัดให้มีการถ่ายทอดสดผ่านทางเว็บไซต์ของตลาดหลักทรัพย์แห่งประเทศไทย (Web Lived)
ซึ่งมีสถิติเข้าชมผ่านเว็บไซต์โดยเฉลี่ย 80 คนต่อไตรมาส
ซึ่งผู้เข้าชมทางเว็บไซต์สามารถส่งคำถามเข้ามาได้โดยจะปรากฏบนหน้าจอคอมพิวเตอร์ที่จัดตั้งไว้ด้านหน้าของผู้บริหาร
ซึ่งผู้บริหารจะสามารถตอบข้อซักถามต่างๆ ได้ในห้องประชุมนั้นทันที นอกจากนี้ CPN
ได้จัดให้มีการบันทึกภาพและเสียงตลอดการดำเนินกิจกรรมในรูปแบบของ Webcast
เผยแพร่ในเว็บไซต์ของ CPN ภายหลังการประชุม
เพื่อให้นักลงทุนที่พลาดการเข้าร่วมงานได้รับทราบการแถลงผลการดำเนินงานของบริษัทรายไตรมาสอย่างทั่วถึง

กิจกรรมพบปะนักลงทุน

CPN ดำเนินกิจกรรมพบปะนักลงทุนหลากหลายรูปแบบเป็นประจำอย่างต่อเนื่อง
เพื่อให้ผู้บริหารระดับสูงและส่วนงานนักลงทุนสัมพันธ์ได้พบปะนักลงทุนเพื่อชี้แจงข้อมูลผลการดำเนินงาน
แผนกลยุทธ์ แนวทางการเติบโต รวมถึงสรุปเหตุการณ์สำคัญๆ ที่เกิดขึ้นในรอบปี และตอบข้อซักถาม
ซึ่งในปี 2554 มีการดำเนินกิจกรรมดังต่อไปนี้

1. การเดินทางพบปะนักลงทุน หรือ Roadshow แบ่งเป็น

-   การเดินทางพบปะนักลงทุนต่างประเทศ รวม 11 ครั้ง

-   การเดินทางพบปะนักลงทุนในประเทศ รวม 3 ครั้ง

2. การจัดให้นักวิเคราะห์ นักลงทุนรายย่อย
และนักลงทุนสถาบันทั้งในประเทศและต่างประเทศเข้าพบผู้บริหารและนักลงทุนสัมพันธ์โดยผ่านการนัดหมาย
เพื่อสอบถามข้อมูลบริษัท (Company Visit) รวม 52 ครั้ง

3. การเยี่ยมชมโครงการโดยการนัดหมายล่วงหน้าจากนักลงทุนและนักวิเคราะห์หลักทรัพย์ (Site
Visit) ในปีที่ผ่านมา CPN
ร่วมกับบริษัทหลักทรัพย์นำนักลงทุนจากต่างประเทศและในประเทศเยี่ยมชมการปฏิบัติงานของศูนย์การค้าภายใต้การบริหารงานของบริษัทพร้อมทั้งรับฟังการบรรยายข้อมูลจากผู้บริหาร
เพื่อให้นักลงทุนได้เข้าใจถึงลักษณะการประกอบธุรกิจของ CPN รวม 8 ครั้ง

4. การประชุมทางโทรศัพท์จากนักลงทุน (Conference Call) รวม 10 ครั้ง

5. การสื่อสารข้อมูลผ่านทางอีเมลล์และโทรศัพท์ เฉลี่ย 3-5 ครั้งต่อวัน

CPN มุ่งหวังว่าส่วนงานนักลงทุนสัมพันธ์จะเป็นสื่อกลางสำคัญในการให้ข้อมูล ชี้แจง ตอบข้อซักถาม
รวมถึงการรับฟังและแลกเปลี่ยนความคิดเห็นกับผู้ถือหุ้น นักลงทุน
นักวิเคราะห์หลักทรัพย์และผู้ที่สนใจสามารถติดต่อเพื่อขอรับทราบข้อมูลของ CPN เพิ่มเติมได้ที่

  คุณเชิญพร สุภธีระ ส่วนงานนักลงทุนสัมพันธ์ บริษัท เซ็นทรัลพัฒนา จำกัด (มหาชน) ชั้น 31
  อาคารดิออฟฟิศเศส แอท เซ็นทรัลเวิลด์ เลขที่ 999/9 ถนนพระราม1 แขวงปทุมวัน เขตปทุมวัน
  กรุงเทพฯ 10330 ประเทศไทย โทรศัพท์: +66(0) 2667-5555 ต่อ 1614 โทรสาร:
  +66(0) 2264-5593 อีเมลล์: ir@cpn.co.th

5.  ความรับผิดชอบของคณะกรรมการ (Board Responsibilities)

คณะกรรมการมีส่วนร่วมในการกำหนดทิศทางการเติบโตของ CPN ผ่านการกำหนดนโยบาย
การให้คำปรึกษาและข้อแนะนำ
รวมทั้งการกำกับดูแลและติดตามความคืบหน้าการดำเนินงานในด้านต่างๆ ของบริษัทอย่างสม่ำเสมอ
ซึ่งในปี 2554 คณะกรรมการได้ปฏิบัติตามบทบาทหน้าที่และความรับผิดชอบที่สำคัญดังนี้

-   ที่ประชุมคณะกรรมการบริษัท ครั้งที่ 6/2554 เมื่อวันที่ 29 กันยายน 2554
    ได้อนุมัติการปรับปรุง “จรรยาบรรณและนโยบายการกำกับดูแลกิจการ”
    เพื่อให้มั่นใจว่าจรรยาบรรณและการกำกับดูแลกิจการที่ดีของบริษัทมีความสอดคล้องกับสภาพเศรษฐกิจ
    สังคม และสิ่งแวดล้อมในปัจจุบัน ทั้งนี้ มีการกำหนดให้กรรมการ ผู้บริหาร และพนักงาน CPN
    ลงนามในแบบรับทราบและถือปฏิบัติตามจรรยาบรรณและนโยบายการกำกับดูแลกิจการ

-   โครงสร้างคณะกรรมการบริษัทประกอบด้วย กรรมการอิสระ 4 คน จากกรรมการทั้งหมด 12
    คน คิดเป็นสัดส่วนกรรมการอิสระ 1 ใน 3 ของคณะกรรมการทั้งหมด
    โดยกรรมการอิสระทุกท่านมีคุณสมบัติความเป็นอิสระครบถ้วนตามที่บริษัทกำหนด
    สามารถปฏิบัติหน้าที่กรรมการอิสระได้อย่างมีประสิทธิภาพและประสิทธิผลเป็นประโยชน์ต่อบริษัทอย่างเต็มที่

-   ประธานกรรมการบริษัทเป็นตัวแทนจากผู้ถือหุ้นที่มิใช่กรรมการอิสระ
    ซึ่งจากการพิจารณาของคณะกรรมการสรรหาและกำหนดค่าตอบแทนผ่านความเห็นชอบของคณะกรรมการบริษัทมีความเห็นว่า
    โครงสร้างดังกล่าวมีความเหมาะสมกับลักษณะการประกอบธุรกิจของ CPN
    และเป็นจุดแข็งที่ช่วยส่งเสริมให้การดำเนินธุรกิจของ CPN
    ประสบความสำเร็จและมีการเติบโตอย่างต่อเนื่องมาจนถึงปัจจุบัน
    เนื่องจากประธานกรรมการเป็นผู้มีความรู้
    ประสบการณ์และความเชี่ยวชาญในธุรกิจพัฒนาอสังหาริมทรัพย์และการค้าปลีกมายาวนาน
    ตลอดจนเป็นผู้ยึดมั่นในหลักการกำกับดูแลกิจการที่ดี

นโยบายการจำกัดจำนวนบริษัทและจำนวนวาระในการดำรงตำแหน่งของกรรมการและกรรมการผู้จัดการใหญ่

-   กรรมการบริษัทดำรงตำแหน่งกรรมการในบริษัทจดทะเบียนในตลาดหลักทรัพย์แห่งประเทศไทยได้ไม่เกิน
    5 บริษัท โดยไม่มีข้อยกเว้น ทั้งนี้ ในปัจจุบันกรรมการ CPN
    ทุกท่านมีการดำรงตำแหน่งในบริษัทจดทะเบียนรวมไม่เกิน 5 บริษัท

-   กรรมการอิสระดำรงตำแหน่งกรรมการติดต่อกันได้ไม่เกิน 2 วาระ โดยสามารถต่อได้อีก 1
    วาระ
    ซึ่งคณะกรรมการพิจารณาแล้วเห็นว่าการกำหนดนโยบายวาระการดำรงตำแหน่งของกรรมการอิสระเช่นนี้มีความเหมาะสมต่อการปฏิบัติหน้าที่อย่างต่อเนื่องของกรรมการ
    เนื่องจากในการสรรหาบุคคลที่มีคุณสมบัติเหมาะสมอาจต้องใช้ระยะเวลาดำเนินการ

-   กรรมการผู้จัดการใหญ่อาจไปดำรงตำแหน่งกรรมการที่บริษัทอื่นได้
    แต่ต้องไม่เป็นอุปสรรคต่อการปฏิบัติหน้าที่กรรมการผู้จัดการใหญ่ของบริษัท
    และกิจการนั้นต้องไม่เป็นธุรกิจประเภทเดียวกัน หรือเป็นการแข่งขันกับธุรกิจของบริษัท
    โดยต้องได้รับความเห็นชอบจากคณะกรรมการบริษัทก่อนไปดำรงตำแหน่งกรรมการในบริษัทอื่น
    ทั้งนี้ ในปัจจุบันกรรมการผู้จัดการใหญ่ของ CPN
    ไม่ได้ดำรงตำแหน่งกรรมการในบริษัทจดทะเบียนอื่นนอกจาก CPN บริษัทเดียว

การประชุมคณะกรรมการ

-   คณะกรรมการร่วมกันกำหนดวันประชุมคณะกรรมการล่วงหน้าไว้ทั้งปี อย่างน้อยปีละ 6 ครั้ง
    โดยในปี 2554 CPN
    มีการประชุมคณะกรรมการบริษัทรวม 7 ครั้ง เป็นวาระการประชุมตามปกติ 6 ครั้ง
    และวาระพิเศษ 1 ครั้ง ซึ่งประกอบด้วยวาระเพื่อพิจารณา 45 เรื่อง และวาระเพื่อทราบ 36
    เริ่อง

-   ประธานกรรมการ กรรมการผู้จัดการใหญ่ และเลขานุการบริษัท
    จะร่วมกันพิจารณากำหนดวาระการประชุมก่อนการประชุมแต่ละครั้งอย่างชัดเจน
    และเปิดโอกาสให้กรรมการทุกท่านสามารถเสนอวาระการประชุมได้อย่างเป็นอิสระ
    โดยประธานกรรมการเป็นผู้พิจารณาความเหมาะสมของวาระดังกล่าว

-   เลขานุการบริษัทจัดส่งเอกสารประกอบการประชุมในวาระที่สามารถเปิดเผยเป็นลายลักษณ์อักษรได้โดยไม่ส่งผลกระทบต่อบริษัทให้กรรมการได้มีเวลาพิจารณาล่วงหน้าอย่างน้อย
    7 วัน พร้อมกับจดหมายเชิญประชุม โดยระบุวัน เวลา สถานที่ และวาระการประชุม
    เว้นแต่ในกรณีจำเป็นรีบด่วนเพื่อรักษาสิทธิหรือประโยชน์ของบริษัทจะแจ้งการนัดประชุมโดยวิธีอื่น
    และกำหนดวันประชุมให้เร็วกว่านั้นก็ได้

-   ในระหว่างการประชุม
    ประธานในที่ประชุมได้มีการจัดสรรเวลาอย่างเพียงพอในการอภิปรายประเด็นที่สำคัญ
    อีกทั้งสนับสนุนให้กรรมการทุกท่านได้แสดงความคิดเห็นอย่างสร้างสรรค์และเป็นอิสระ
    มีการใช้ดุลยพินิจอย่างรอบคอบ ทั้งนี้
    เลขานุการบริษัทและฝ่ายกฎหมายจะเข้าร่วมประชุมและจดบันทึกรายงานการประชุมทุกครั้ง

-   ในการประชุมคณะกรรมการบริษัท กรรมการที่อาจมีส่วนได้เสียจะไม่อยู่ในที่ประชุม
    และงดออกเสียงในวาระนั้น

-   เมื่อมีเหตุการณ์ต่างๆ ที่สำคัญหรือที่มีผลกระทบต่อบริษัทและ/หรือผู้มีส่วนได้เสียอย่างมีนัยสำคัญ
    ฝ่ายจัดการจะนำรายละเอียดมาเสนอให้คณะกรรมการพิจารณาให้ความเห็นและข้อเสนอแนะต่างๆ
    ยกตัวอย่างเช่น ในปี 2554
    มีเหตุการณ์น้ำท่วมในพื้นที่หลายจังหวัดรวมทั้งกรุงเทพมหานครและปริมณฑล
    ซึ่งเป็นที่ตั้งของศูนย์การค้าหลายแห่งของ CPN คณะกรรมการได้มีการพิจารณา ซักถาม
    ให้ข้อแนะนำ และข้อสังเกตในประเด็นต่างๆ ดังต่อไปนี้

-   พิจารณารับทราบมาตรการเตรียมการป้องกันน้ำท่วม และสรุปสถานการณ์ในแต่ละศูนย์การค้า
    ตลอดจนแผนป้องกันธุรกิจหยุดชะงัก

-   แนวทางการป้องกันน้ำท่วมในอนาคต

-   ผลกระทบด้านต่างๆ ทั้งที่เป็นตัวเงินและไม่เป็นตัวเงินที่มีต่อบริษัท

-   การประกันภัย

-   การสื่อสารข้อมูลกับทุกฝ่ายที่เกี่ยวข้อง

-   การให้ความช่วยเหลือแก่ผู้ที่ได้รับผลกระทบทั้งพนักงาน ลูกค้า และชุมชนรอบข้าง
    อย่างเป็นธรรมและทั่วถึง ตลอดจนการจัดกิจกรรมให้ความช่วยเหลือผู้ประสบอุทกภัยต่างๆ
    ในสังคม เป็นต้น

    -   เอกสารประกอบการประชุม รายงานการประชุม
        ตลอดจนข้อมูลหรือเอกสารที่เกี่ยวข้องมีการเก็บไว้อย่างครบถ้วนในที่ปลอดภัย
        โดยมีการจัดเก็บในรูปแบบไฟล์อิเล็กทรอนิกส์ควบคู่กับการจัดเก็บเอกสารต้นฉบับ

    -   ในกรณีที่มีข้อซักถามในที่ประชุมและเป็นเรื่องที่ต้องติดตามขอข้อมูลจากฝ่ายงานที่เกี่ยวข้อง
        เลขานุการบริษัทจะเป็นผู้ประสานงานและจัดส่งเอกสารการชี้แจงเพิ่มเติมของฝ่ายจัดการให้คณะกรรมการโดยเร็วที่สุด

    -   เลขานุการบริษัทจัดส่งรายงานผลการดำเนินงานรายเดือนเปรียบเทียบกับเป้าหมายแผนงานที่คณะกรรมการบริษัทพิจารณาอนุมัติไว้
        เพื่อให้คณะกรรมการได้พิจารณารับทราบอย่างต่อเนื่องทุกเดือน

    -   คณะกรรมการที่ไม่เป็นผู้บริหารมีการประชุมร่วมกันอย่างน้อยปีละ 1 ครั้ง ซึ่งในปี 2554
        มีการจัดประชุม 2 ครั้ง ในเดือนกุมภาพันธ์และกรกฎาคม
        และได้มีการสรุปประเด็นการพิจารณาและข้อเสนอแนะที่เป็นประโยชน์ต่อคณะกรรมการและฝ่ายบริหารได้รับทราบเพื่อนำไปพัฒนาการดำเนินงานที่เกี่ยวข้องต่อไป

    -   คณะกรรมการมีการประเมินประสิทธิภาพการประชุมคณะกรรมการบริษัททั้งคณะทุกครั้งที่มีการประชุม
        เพื่อนำผลที่ได้จากการประเมินมาปรับปรุงพัฒนาการปฏิบัติหน้าที่กรรมการและการจัดประชุมให้ดียิ่งขึ้น
        ซึ่งผลประเมินประสิทธิภาพการประชุมคณะกรรมการบริษัทเฉลี่ยในปี 2554 เท่ากับ
        94.21% โดยในปี 2553 เท่ากับ 91.91%

    -   คณะกรรมการมีการประเมินผลการปฏิบัติงานตนเองทั้งคณะเป็นประจำทุกปี
        ซึ่งคะแนนประเมินตนเองของคณะกรรมการโดยรวมในปี 2554 เท่ากับ 97.88%
        ในขณะที่ปี 2553 เท่ากับ 95.50% นอกจากนี้
        คณะกรรมการได้มีการแสดงความคิดเห็นเกี่ยวกับแนวทางการพัฒนาการปฏิบัติหน้าที่ของคณะกรรมการ
        ตลอดจนแนวทางการพัฒนาองค์กร การวางแผนธุรกิจ
        และการบริหารความเสี่ยงระดับองค์กรที่สำคัญ เป็นต้น

    -   คณะกรรมการสรรหาและกำหนดค่าตอบแทน
        เป็นผู้กำหนดเกณฑ์ประเมินผลการปฏิบัติงานของกรรมการผู้จัดการใหญ่
        รวมทั้งเป็นผู้ประเมินและพิจารณาค่าตอบแทนของกรรมการผู้จัดการใหญ่
        โดยมีคณะกรรมการบริหารกลุ่มเซ็นทรัลเป็นผู้นำเสนอข้อมูลเพื่อประกอบการพิจารณา ทั้งนี้
        กรรมการผู้จัดการใหญ่มีส่วนร่วมในการกำหนดเป้าหมายในการปฏิบัติงานของตนเองและรับทราบเป้าหมายที่ได้รับการอนุมัติในแต่ละปี

    -   คณะกรรมการมีการพิจารณาเกี่ยวกับการเปลี่ยนแปลงในกฎหมาย ข้อบังคับ
        หลักเกณฑ์ต่างๆ ที่สำคัญ
        ตลอดจนข่าวสารความเคลื่อนไหวด้านการกำกับดูแลกิจการที่ดีอย่างสม่ำเสมอ
        เพื่อให้การปฏิบัติหน้าที่ในฐานะกรรมการสอดคล้องตามกฎหมาย ข้อบังคับ หลักเกณฑ์
        และแนวปฏิบัติที่ดีและเป็นปัจจุบัน

การอบรมและสัมมนาของคณะกรรมการ

เลขานุการบริษัทมีส่วนสนับสนุนให้คณะกรรมการได้พัฒนาความรู้และแลกเปลี่ยนประสบการณ์ในการทำหน้าที่ในฐานะกรรมการบริษัทและกรรมการชุดย่อยอย่างต่อเนื่อง
โดยมีการประชาสัมพันธ์และประสานงานเพื่ออำนวยความสะดวกให้กับกรรมการทุกท่านในการเข้าร่วมการอบรมและสัมมนาหลักสูตรต่างๆ
โดยรายละเอียดเกี่ยวกับการอบรมสัมมนาของกรรมการแต่ละท่านสามารถดูรายละเอียดได้ในหัวข้อรายละเอียดเกี่ยวกับผู้บริหารและผู้มีอำนาจควบคุมของบริษัท

5.  การดูแลการใช้ข้อมูลภายใน

การเปิดเผยข้อมูลของกรรมการ ผู้บริหาร และพนักงาน
และการจัดการความขัดแย้งทางผลประโยชน์

การกำกับดูแลการใช้ข้อมูลภายใน

คณะกรรมการกำกับดูแลให้มีการกำหนดนโยบายที่ใช้ในการควบคุมเกี่ยวกับการใช้ข้อมูลภายใน
และการซื้อขายหลักทรัพย์ของบริษัท เพื่อให้เกิดความเสมอภาคและยุติธรรมต่อผู้ถือหุ้นทุกราย
และป้องกันมิให้กรรมการและผู้บริหารที่เกี่ยวข้องซื้อขายหลักทรัพย์และหาผลประโยชน์แก่ตนเองหรือผู้อื่นในทางมิชอบ

-   การควบคุมเกี่ยวกับข้อมูลภายใน : กรรมการ ผู้บริหาร และพนักงานทุกคน
    ต้องไม่ใช้ข้อมูลภายในของบริษัทที่มีสาระสำคัญ
    และยังไม่ได้เปิดเผยสารสนเทศต่อสาธารณชนเพื่อประโยชน์ของตนเองและผู้อื่น
    และยึดถือปฏิบัติตามนโยบายการเก็บรักษาและการใช้ข้อมูลภายในที่บริษัทกำหนดไว้อย่างเคร่งครัด

-   การถือหลักทรัพย์ของบริษัท : กรรมการ ผู้บริหาร
    และพนักงานของบริษัทมีสิทธิเสรีภาพในการลงทุนซื้อขายหลักทรัพย์ของบริษัท
    แต่เพื่อป้องกันมิให้เกิดความขัดแย้งทางผลประโยชน์ กรรมการ ผู้บริหาร และพนักงาน
    รวมถึงคู่สมรสและบุตรที่ยังไม่บรรลุนิติภาวะ ต้องไม่ซื้อ ขาย โอน หรือรับโอน
    หลักทรัพย์ของบริษัทในช่วงระยะเวลา 1 เดือนก่อนการเปิดเผยงบการเงินแก่สาธารณชน
    ในกรณีที่กรรมการ ผู้บริหาร และพนักงาน รวมถึงคู่สมรส และบุตรที่ยังไม่บรรลุนิติภาวะ มีการ
    ซื้อ ขาย โอน หรือรับโอน หลักทรัพย์ของบริษัท
    จะต้องจัดทำและเปิดเผยรายงานการถือหลักทรัพย์
    ตลอดจนการเปลี่ยนแปลงการถือครองหลักทรัพย์ของบริษัทต่อหน่วยงานกำกับดูแลให้รับทราบตามเกณฑ์ที่กำหนด

ทั้งนี้
หากผู้บริหารและพนักงานรายใดฝ่าฝืนไม่ปฏิบัติตามนโยบายด้านการดูแลการใช้ข้อมูลภายในที่กล่าวข้างต้นนี้
ถือเป็นความผิดทางวินัยตามระเบียบบริษัท และอาจมีโทษตามกฎหมาย

การรายงานการถือหลักทรัพย์ของบริษัท :
เลขานุการบริษัทรวบรวมข้อมูลการถือหลักทรัพย์ของกรรมการและผู้บริหารรวมถึงคู่สมรสและบุตรที่ยังไม่บรรลุนิติภาวะ
ให้ที่ประชุมคณะกรรมการบริษัทรับทราบทุกไตรมาส

การกำกับดูแลด้านความขัดแย้งทางผลประโยชน์

บริษัทมีนโยบายในการดำเนินธุรกิจด้วยความซื่อสัตย์ สุจริต เปิดกว้าง โปร่งใส และเป็นธรรม
โดยกำหนดให้กรรมการ ผู้บริหาร และพนักงานทุกคน ห้ามประกอบธุรกิจที่แข่งขันกับบริษัท
หลีกเลี่ยงการทำรายการที่เกี่ยวโยงกับตนเองหรือบุคคล/นิติบุคคลที่เกี่ยวข้อง
ที่อาจก่อให้เกิดความขัดแย้งทางผลประโยชน์กับบริษัท
โดยคณะกรรมการบริษัทมีหน้าที่ดูแลให้บริษัทมีการปฏิบัติตามหลักเกณฑ์ วิธีการ
และการเปิดเผยข้อมูลรายการที่เกี่ยวโยงกัน ตามที่กฎหมาย
หรือหน่วยงานกำกับดูแลกำหนดไว้อย่างเคร่งครัด

ในกรณีที่มีความจำเป็นต้องทำรายการที่เกี่ยวโยงกัน
รายการนั้นจะต้องเป็นไปตามเงื่อนไขการค้าทั่วไปตามหลักการที่คณะกรรมการบริษัทอนุมัติ
ด้วยความโปร่งใสและเป็นธรรม เปรียบเสมือนการทำรายการกับบุคคลภายนอก
และคำนึงถึงประโยชน์สูงสุดของบริษัท
โดยผู้ที่มีส่วนได้เสียจะต้องไม่มีส่วนในการพิจารณารายการที่ตนมีความขัดแย้งทางผลประโยชน์ ทั้งนี้
ในกรณีที่เป็นรายการที่เกี่ยวโยงกันที่ไม่เป็นไปตามเงื่อนไขการค้าทั่วไปตามหลักการที่คณะกรรมการบริษัทอนุมัติ
ซึ่งอาจก่อให้เกิดความขัดแย้งทางผลประโยชน์
ต้องผ่านการสอบทานและให้ความเห็นจากคณะกรรมการตรวจสอบ
ก่อนนำเสนอขออนุมัติจากคณะกรรมการบริษัทหรือผู้ถือหุ้น

-   การรายงานการทำรายการที่เกี่ยวโยงกัน :
    กรรมการและผู้บริหารต้องตอบแบบชี้แจงรายการที่เกี่ยวโยงกัน ในรอบปีบัญชีสิ้นสุดวันที่ 31
    ธันวาคม เป็นประจำทุกปี
    เพื่อแสดงถึงความโปร่งใสและมีความรอบคอบและระมัดระวังในการทำธุรกรรมที่เกี่ยวโยงกันในรอบปี
    โดยมีเลขานุการบริษัทเป็นผู้จัดส่งแบบชี้แจงรายการและรวบรวมข้อมูล

-   การเปิดเผยข้อมูลส่วนได้เสียของกรรมการ ผู้บริหาร และผู้ที่เกี่ยวข้อง :
    มีการรายงานครั้งแรกภายใน 30 วันนับจากวันเข้าดำรงตำแหน่งในบริษัท และรายงานข้อมูล
    ณ วันที่ 31 ธันวาคม ของทุกปี สำหรับกรณีที่ระหว่างปี
    กรรมการหรือผู้บริหารรวมถึงบุคคลที่มีความเกี่ยวข้องจำเป็นต้องเข้าทำธุรกรรมใดๆ
    กับบริษัทและบริษัทย่อยไม่ว่าโดยทางตรงหรือโดยทางอ้อม
    กรรมการหรือผู้บริหารมีหน้าที่แจ้งให้บริษัทรับทราบโดยไม่ชักช้า
    โดยระบุข้อเท็จจริงเกี่ยวกับลักษณะของสัญญา ชื่อของคู่สัญญา
    และส่วนได้เสียของกรรมการหรือผู้บริหารในสัญญา เพื่อความโปร่งใสในการเข้าทำธุรกรรมนั้น

-   การรายงานการมีส่วนได้เสีย :
    กรรมการและผู้บริหารบริษัทมีหน้าที่รายงานการมีส่วนได้เสียของตนเองและของบุคคลที่มีความเกี่ยวข้อง
    ซึ่งเป็นส่วนได้เสียที่เกี่ยวข้องกับการบริหารจัดการกิจการของบริษัท ตามหลักเกณฑ์
    เงื่อนไขและวิธีการตามที่คณะกรรมการกำกับตลาดทุนกำหนด
    ซึ่งเลขานุการบริษัทมีหน้าที่รวบรวมและจัดส่งสำเนารายงานการมีส่วนได้เสียให้แก่ประธานกรรมการและประธานกรรมการตรวจสอบทราบ
    ภายใน 7 วันทำการ นับแต่วันที่ได้รับรายงาน

ทั้งนี้ ในปี 2554 CPN ไม่ได้รับข้อร้องเรียนใดๆ
เกี่ยวกับการกระทำความผิดของกรรมการและผู้บริหารเกี่ยวกับการใช้ข้อมูลภายในในทางมิชอบ

6.  บุคลากร

จำนวนบุคลากร ณ วันที่ 31 ธันวาคม

+------------------+---------+----------+---------+---------+--------+
| สาขา / ปี         | 2550    | 2551     | 2552    | 2553    | 2554   |
+------------------+---------+----------+---------+---------+--------+
|                  |         |          |         |         |        |
+------------------+---------+----------+---------+---------+--------+
| สำนักงานใหญ่ ¹     | 421     | 588      | 635     | 655     | 725    |
+------------------+---------+----------+---------+---------+--------+
| ลาดพร้าว          | 193     | 183      | 178     | 187     | 154    |
+------------------+---------+----------+---------+---------+--------+
| รามอินทรา         | 54      | 50       | 53      | 51      | 52     |
+------------------+---------+----------+---------+---------+--------+
| ปิ่นเกล้า           | 180     | 146      | 141     | 138     | 127    |
+------------------+---------+----------+---------+---------+--------+
| พัทยาเซ็นเตอร์      | 88      | 96       | 89      | 91      | 87     |
+------------------+---------+----------+---------+---------+--------+
| พระราม 3         | 106     | 107      | 106     | 103     | 101    |
+------------------+---------+----------+---------+---------+--------+
| เชียงใหม่          | 143     | 143      | 142     | 142     | 146    |
+------------------+---------+----------+---------+---------+--------+
| บางนา            | 205     | 183      | 179     | 179     | 168    |
+------------------+---------+----------+---------+---------+--------+
| พระราม 2         | 159     | 142      | 141     | 142     | 139    |
+------------------+---------+----------+---------+---------+--------+
| เซ็นทรัลเวิลด์       | 405     | 387      | 396     | 375     | 356    |
+------------------+---------+----------+---------+---------+--------+
| รัตนาธิเบศร์        | 99      | 96       | 96      | 99      | 100    |
+------------------+---------+----------+---------+---------+--------+
| แจ้งวัฒนะ          | -       | -        | 127     | 129     | 135    |
+------------------+---------+----------+---------+---------+--------+
| พัทยาบีช           | -       | -        | 149     | 155     | 155    |
+------------------+---------+----------+---------+---------+--------+
| อุดรธานี           | -       | -        | 121     | 124     | 129    |
+------------------+---------+----------+---------+---------+--------+
| ชลบุรี             | -       | -        | 100     | 99      | 97     |
+------------------+---------+----------+---------+---------+--------+
| ขอนแก่น           | -       | -        | 110     | 111     | 108    |
+------------------+---------+----------+---------+---------+--------+
| เชียงราย          |         |          |         | 43      | 88     |
+------------------+---------+----------+---------+---------+--------+
| พิษณุโลก           |         |          |         |         | 78     |
|                  |         |          |         |         |        |
| พระราม 9         |         |          |         |         | 110    |
+------------------+---------+----------+---------+---------+--------+
| รวม              | 2,053   | 2,121    | 2,763   | 2,823   | 3,055  |
+------------------+---------+----------+---------+---------+--------+

หมายเหตุ:

¹ นับรวมพนักงานในโครงการหลังสวน โคโลเนต

แยกตามเพศ

[]

แยกตามอายุ

[]

แยกตามอายุงาน

[]

การสรรหาและคัดเลือกบุคลากร

เพื่อเป็นการรองรับแผนการเติบโตในอนาคตขององค์กร CPN
จึงมุ่งเน้นให้ความสำคัญกับกระบวนการสรรหาและคัดเลือกบุคลากรเพื่อคัดสรรให้ได้พนักงานที่ไม่เพียงแต่มีประสบการณ์
ความรู้ความสามารถเหมาะสม

ที่จะปฏิบัติงานในตำแหน่งงานปัจจุบัน
แต่ยังคำนึงศักยภาพของพนักงานในการที่จะเติบโตขึ้นและมีคุณสมบัติที่สอดคล้องกับค่านิยมขององค์กร
(Core Values) “สร้างสรรค์ด้วยความเชื่อมั่น สู่ความเป็นเลิศร่วมกัน”
เพื่อให้ได้พนักงานที่เป็นทั้งคนเก่ง มีศักยภาพ และเป็นคนดีที่พร้อมที่จะเติบโตไปพร้อมๆ กับ CPN

นอกจากนี้ CPN ยังมีนโยบายที่จะคัดเลือกและสรรหาบุคลากรจากภายใน
เพื่อเปิดโอกาสให้พนักงานพัฒนาตนเองและสามารถที่จะเติบโตได้ในสายงานอาชีพของตน
นอกจากนี้ยังสนับสนุนให้พนักงานได้มีโอกาสย้ายกลับไปทำงานยังภูมิลำเนาของตน ณ
ศูนย์การค้าที่เปิดในต่างจังหวัด
ทั้งนี้เพื่อเสริมสร้างให้พนักงานเกิดความสุขในการทำงานและเป็นการให้พนักงานได้ร่วมปณิธานกับ
CPN ในการนำพาความเจริญและการกระจายรายได้ไปสู่ท้องถิ่น ทั้งนี้ในกระบวนการคัดเลือก
ฝ่ายบริหารทุนมนุษย์จะมีการพิจารณาร่วมกับหน่วยงานต้นสังกัดเพื่อให้การคัดเลือกเป็นไปอย่างโปร่งใสตามหลักการบรรษัทภิบาลที่ดี

การบริหารค่าตอบแทนและผลประโยชน์ต่างๆ

CPN
ให้ความสำคัญกับการบริหารค่าตอบแทนพนักงานและมีการจัดทำสำรวจอัตราค่าจ้างเงินเดือนเพื่อเทียบเคียงการจ่ายค่าตอบแทนและผลประโยชน์ต่างๆ
ของบริษัทฯ กับองค์กรอื่นที่อยู่ในกลุ่มธุรกิจเดียวกันและใกล้เคียงอยู่เสมอ

CPN มีนโยบายในการปรับค่าตอบแทนของพนักงานโดยพิจารณาจากผลสัมฤทธิ์ของงาน
และมีการปรับปรุงระบบการประเมินผลงานให้มีประสิทธิภาพยิ่งขึ้นอย่างต่อเนื่อง
โดยจะพิจารณาทั้งการวัดผลงานด้วยตัวชี้วัดความสำเร็จ (Key Performance Indicators หรือ
“KPI”) และการประเมินด้านศักยภาพ โดยระบบการประเมินผลการปฏิบัติงานของ CPN นั้น
ผู้บังคับบัญชาและผู้ใต้บังคับบัญชาจะต้องมีความเห็นพ้องตรงกันกับผลการประเมิน
จากนั้นผู้บังคับบัญชาระดับต้นจะต้องนำเสนอผลการปฏิบัติงานของผู้ใต้บังคับบัญชาให้กับผู้บังคับบัญชาในลำดับถัดไปให้รับทราบและอธิบายถึงหลักการในการประเมินผลงาน
นอกจากนี้ CPN
ยังมีกระบวนการในการตรวจสอบและเทียบเคียงผลการปฏิบัติงานของพนักงานเพื่อให้ผลการประเมินที่ได้มีความยุติธรรมและสะท้อนการทำงานของพนักงานอย่างแท้จริง

CPN มีการจัดตั้งคณะกรรมการสวัสดิการทั้งในส่วนของสำนักงานใหญ่และสาขา โดยสมาชิกจะมาจาก
2 ส่วนคือ การรับสมัครและการคัดสรรพนักงานจากทุกหน่วยงาน
คณะกรรมการชุดดังกล่าวจะมีการประชุมทุกไตรมาส และหมดวาระใน 2 ปี
ทำหน้าที่เสมือนเป็นกระบอกเสียงจากพนักงานส่งกลับมายังฝ่ายบริหารในเรื่องสวัสดิการที่พนักงานพึงมี
พึงได้ รวมไปถึงแนวทางและรูปแบบการจัดกิจกรรมสัมพันธ์ภายในสาขาและระหว่างสาขา
ซึ่งภายหลังจากการประชุม
คณะกรรมการดังกล่าวจะส่งมอบหัวข้อที่ต้องการปรับปรุงหรือพัฒนาให้แก่สมาชิกที่เป็นตัวแทนนำไปปฏิบัติ
หากเป็นหัวข้อที่จะก่อให้เกิดการพัฒนาองค์กรในภาพใหญ่
คณะกรรมการสวัสดิการจะนำเสนอที่ประชุมคณะกรรมการบริหารของบริษัทตามวาระที่กำหนด

เพื่อเป็นการสร้างหลักประกันทางการเงินให้กับพนักงาน CPN
กำหนดให้จัดตั้งกองทุนสำรองเลี้ยงชีพให้กับพนักงาน
ซึ่งเงินในกองทุนสำรองเลี้ยงชีพจะมาจากเงินที่พนักงานจ่ายสะสม เงินที่บริษัทฯ จ่ายสมทบ
และผลประโยชน์ที่เกิดจากเงินทุนดังกล่าว โดย CPN
มีการจ่ายเงินสมทบในกองทุนสำรองเลี้ยงชีพตามระดับตำแหน่งงาน ดังนี้

  ------------------ -------------------------- --------------------------
  ระดับพนักงาน         เงินสมทบของพนักงาน           เงินสมทบของบริษัท

  ระดับพนักงาน         ร้อยละ 3 ของเงินเดือน         ร้อยละ 3 ของเงินเดือน

  ระดับจัดการ          ร้อยละ 5 ของเงินเดือน         ร้อยละ 5 ของเงินเดือน

  ระดับผู้บริหาร         ร้อยละ 10 ของเงินเดือน        ร้อยละ 10 ของเงินเดือน
  ------------------ -------------------------- --------------------------

การบริหารงานบุคคล (พนักงานสัมพันธ์)

CPN ให้ความสำคัญกับความสุขของพนักงาน และความสัมพันธ์อันดีระหว่างพนักงานกับองค์กร
ซึ่งส่งผลต่อประสิทธิภาพและประสิทธิผลในการทำงาน ตลอดในปี 2554 ที่ผ่านมา CPN
ได้จัดกิจกรรมที่หลากหลายเพื่อเสริมสร้างความสัมพันธ์ที่ดีระหว่างพนักงาน
ทำให้เกิดขวัญกำลังใจและคุณภาพชีวิตที่ดี อาทิ

-กิจกรรม “CPN Family Day”
จัดขึ้นเพื่อให้พนักงานได้ตระหนักถึงความสำคัญของบุคคลในครอบครัว
โดยเน้นเรื่องการออกกำลังกายเพื่อสุขภาพ และพาครอบครัวไปทัศนศึกษาตามสถานที่ต่างๆ

-กิจกรรม “CPN Club ชมรมคน CPN”
จัดขึ้นเพื่อให้พนักงานได้มีโอกาสร่วมดำเนินกิจกรรมในสิ่งที่ตนเองรัก
อีกทั้งยังช่วยส่งเสริมให้พนักงานมีสุขภาพกายและใจที่ดี

-กิจกรรม “Staff Party” และ “Birthday Party” จัดขึ้นเพื่อให้พนักงานได้พักผ่อน
พบปะสังสรรค์ และเป็นการขอบคุณพนักงานที่ได้ทุ่มเททำงานเพื่อบริษัทมาโดยตลอด

-กิจกรรมเพื่อสังคมและชุมชน อาทิ
การร่วมบริจาคโลหิตถวายเป็นพระราชกุศลแด่สมเด็จพระนางเจ้าพระบรมราชินีนาถ
โดยสามารถรับบริจาคได้กว่า 7,000,000 ซีซี

-โครงการมอบทุนการศึกษาให้บุตรพนักงาน ในระดับชั้นประถมศึกษา – ปริญญาตรี
เพื่อเป็นการแบ่งเบาภาระค่าใช้จ่ายให้พนักงานที่มีผลการปฏิบัติงานดี

-กิจกรรมร่วมทำบุญในวันวิสาขบูชาซึ่งจัดต่อเนื่องเป็นประจำทุกปี
เพื่อให้พนักงานได้มีโอกาสเข้าร่วมพิธีทางศาสนาร่วมกับบริษัทฯ
และส่งเสริมให้พนักงานมีสุขภาพจิตที่ดี

-โครงการช่วยเหลือผู้ประสบอุทกภัยในปี 2011 ซึ่ง CPN
ได้ดำเนินการช่วยเหลือพนักงานโดยการจัดตั้งศูนย์พักพิงชั่วคราว, การแจกถุงยังชีพ,
มอบเงินช่วยเหลือพนักงาน (เงินช่วยเหลือเบื้องต้น, ซ่อมแซมที่อยู่อาศัย, อพยพย้ายที่อยู่อาศัย)

นอกเหนือจากการจัดกิจกรรมพนักงานสัมพันธ์แล้ว CPN มีความเชื่อว่าการแสดง
“ความใส่ใจกันและกัน” เช่น การยอมรับฟังซึ่งกันและกัน และการรับฟังข้อร้องเรียน
ร้องทุกข์จากพนักงาน เป็นอีกทางที่จะส่งผลให้พนักงานมีความสุขและเกิดความผูกพันกับองค์กร
โดยพนักงานทุกคนมีสิทธิ์ในการร้องเรียน ร้องทุกข์เมื่อประสบปัญหาในการทำงาน
หรือการดำเนินชีวิตประจำวันผ่านหลากหลายช่องทาง อันได้แก่

-   จดหมายอิเล็กทรอนิกส์ถึงคณะกรรมการตรวจสอบ ที่ whistleblower@cpn.co.th

-   ผ่านการเขียนข้อความหย่อนใส่ตู้ Idea-Box ซึ่งมีอยู่ประจำทุกสาขา

-   ผ่านการส่งไปรษณีย์ที่ตู้ ปณ 99 ปณฝ ประตูน้ำ 10409 ถึงกรรมการผู้จัดการใหญ่

-   ผ่านการส่งจดหมายถึงคณะกรรมการตรวจสอบ

ผลตอบแทนรวมของพนักงาน

  ------------------------- ------------- ------------- --------------- --------------- ---------------
  รูปแบบค่าตอบแทน(บาท) / ปี    2550          2551          2552            2553            2554

  เงินเดือน โบนัส              662,013,352   828,328,324   1,034,534,094   1,195,976,000   1,500,423,000
  เงินสบทบกองทุนสำรองเลี้ยงชีพ                                                               
  และสวัสดิการ                                                                            
  ------------------------- ------------- ------------- --------------- --------------- ---------------

นโยบายในการพัฒนาพนักงาน

ด้วยวิสัยทัศน์ที่มุ่งสู่การเป็น “ผู้พัฒนาและบริหารศูนย์การค้าในระดับภูมิภาค
ที่ได้รับการชื่นชมสูงสุดจากทุกคน และไม่หยุดนิ่งในการสร้างประสบการณ์แห่งความสุขในระดับโลก”
CPN
เล็งเห็นถึงความสำคัญในการสร้างและพัฒนาความสามารถของบุคลากรอย่างเป็นระบบและต่อเนื่อง
เพราะบุคลากรที่มีความสามารถถือเป็นกำลังสำคัญในการขับเคลื่อนธุรกิจ
และสร้างความได้เปรียบในการแข่งขันให้เกิดขึ้นได้อย่างยั่งยืนในระยะยาว

CPN จึงได้มีการพิจารณาแนวทางในการพัฒนาบุคลากรของ CPN
ที่มุ่งเน้นพัฒนาความสามารถของพนักงาน (Competency)
ให้มีความพร้อมและสามารถปฏิบัติงานเพื่อตอบสนองต่อวิสัยทัศน์ขององค์กร
ผู้บริหารระดับสูงและทีมผู้บริหารศูนย์การค้าได้มีการประชุมร่วมกันเพื่อกำหนดคุณลักษณะและความสามารถของบุคลากร
CPN โดยผลที่ได้รับจากการประชุมดังกล่าว ได้นำมาใช้เป็นแนวทางหลักในการพัฒนาบุคลากรของ
CPN ทั้งในด้านค่านิยมที่จะเป็นแนวทางในการปฏิบัติร่วมกันของคนในองค์กร
รวมถึงด้านพฤติกรรมความเป็นผู้นำ (CPN Leadership DNA) ที่จะช่วยส่งเสริมให้บทบาทผู้นำของ
CPN
สามารถขับเคลื่อนหน่วยงานและทีมงานในการปฏิบัติงานได้อย่างมีประสิทธิภาพและเกิดประสิทธิผลตามเป้าหมายเชิงกลยุทธ์ที่ตั้งไว้

การพัฒนาบุคลากรของ CPN
สำหรับกลุ่มพนักงานที่อยู่ในส่วนงานบริหารศูนย์การค้าซึ่งเป็นหน่วยงานหลักในการดำเนินธุรกิจนั้น
จะมุ่งเน้นการพัฒนาขีดความสามารถของบุคลากรตามตำแหน่งงาน
โดยกำหนดไว้ในแผนพัฒนารายบุคคล (Individual Development Plan หรือ “IDP”)
ซึ่งพนักงานกับผู้บังคับบัญชาได้ร่วมกันจัดทำขึ้น ทั้งนี้ พนักงานจะได้รับการติดตามความคืบหน้าของแผน
IDP เป็นรายไตรมาส
โดยผู้บังคับบัญชาจะเป็นผู้ให้ข้อมูลป้อนกลับเพื่อชี้แนะให้พนักงานมีการพัฒนาและเติมเต็มขีดความสามารถในการปฏิบัติงานในตำแหน่งปัจจุบันและให้ความเห็นเกี่ยวกับการพัฒนาตนเองของพนักงานด้วยวิธีการต่างๆ
เช่น การสอนงาน การฝึกปฏิบัติงานจริง การรับมอบหมายงานพิเศษ รวมถึง
การเข้ารับการอบรมตามหลักสูตรพื้นฐานของ CPN (CPN Training Roadmap)
เพื่อให้พนักงานได้นำสิ่งที่ได้เรียนรู้มาประยุกต์ใช้ในงานและเป็นแนวทางหนึ่งของการให้ผู้บังคับบัญชามีส่วนร่วมในการบริหารผลการปฏิบัติงานของผู้ใต้บังคับบัญชาให้มีการพัฒนาที่ดียิ่งขึ้น

การบริหารจัดการพนักงานที่มีศักยภาพสูงและการวางแผนผู้สืบทอดตำแหน่ง

CPN มีโครงการเพื่อพัฒนาพนักงานที่มีผลการปฏิบัติงานโดดเด่นและมีศักยภาพสูง
โดยจะมุ่งเน้นไปที่การเสริมสร้างศักยภาพความเป็นผู้นำตามคุณลักษณะของผู้นำ CPN หรือ “CPN
Leadership DNA”
รวมถึงการเตรียมความพร้อมสำหรับการเติบโตในสายอาชีพที่สอดคล้องกับการเติบโตทางธุรกิจของ
CPN ในอนาคตผ่านโครงการ “Young Leadership Program”
สำหรับกลุ่มผู้บริหารระดับกลางและโครงการ “Leadership Development Program for
Executives” สำหรับผู้บริหารระดับสูง

นอกจากนี้ ในการพัฒนากลุ่มผู้บริหารระดับสูง ได้มีการประเมินศักยภาพผู้นำตาม CPN Leadership
DNA เพื่อเป็นแนวทางในการวางแผน IDP
และเพื่อเป็นการเตรียมพร้อมสำหรับการวางแผนผู้สืบทอดตำแหน่งงานซึ่งจะมีการจัดทำขึ้นสำหรับตำแหน่งผู้บริหารระดับสูงและตำแหน่งงานสำคัญต่างๆ
ทั้งนี้ เพื่อเป็นการเตรียมความพร้อมและทำให้มั่นใจว่า CPN
ได้มีการสร้างและพัฒนาผู้บริหารที่พร้อมรองรับการขยายธุรกิจทั้งในประเทศและต่างประเทศซึ่งจะเกิดขึ้นอย่างต่อเนื่องตามแผนธุรกิจที่ได้กำหนดไว้

CPN Leadership DNA

ในปี 2554 บริษัทได้เริ่มพัฒนาคุณลักษณะที่สำคัญของผู้นำ 5 ประการ
ที่จะช่วยขับเคลื่อนองค์กรให้สามารถประสบความสำเร็จในการดำเนินธุรกิจระดับภูมิภาค
รวมเรียกว่า Leadership DNA ที่ได้นำไปกำหนดเป็นความสามารถของผู้นำ (Leadership
Competency) ในการพัฒนาพนักงานระดับจัดการของ CPN
ให้มีศักยภาพในการเป็นผู้บริหารตามแนวทางที่องค์กรประสงค์ ดังนี้

เข้าใจลูกค้าอย่างลึกซึ้ง (In-depth Customer Understanding)

ให้ความสำคัญกับลูกค้าและความต้องการของลูกค้าเป็นสำคัญ
โดยพยายามเพิ่มผลกำไรทางธุรกิจให้สูงสุด บนพื้นฐานที่เกิดจากความเข้าใจลูกค้าอย่างลึกซึ้ง
แล้วพัฒนาเป็นแผนงานโดยมั่นใจว่าทางเลือกนี้มีความเหมาะสม

มีใจมุ่งมั่นต่อการสร้างธุรกิจที่ยั่งยืน (Scale Mindset)

สามารถบอกได้ถึงศักยภาพของ CPN รวมถึงการเสริมสร้างให้ความสามารถนั้นเกิดขึ้น
ทั้งในด้านของคน กระบวนการ ขั้นตอน ระบบ สภาพแวดล้อมในการทำงานและปัจจัยอื่นๆ
ที่ส่งผลต่อการเติบโตทางธุรกิจอย่างยั่งยืน

พร้อมรับมือกับความเปลี่ยนแปลง (Adaptability)

สามารถรักษาผลงานและรักษาขวัญกำลังใจของทีมงานเมื่อเกิดการเปลี่ยนแปลงในงานหรือเมื่อมีการปรับใช้สิ่งใหม่ๆ
ไม่ว่าจะเป็นโครงสร้าง กระบวนการ หรือข้อกำหนดการทำงานใหม่
พร้อมทั้งเป็นผู้นำแห่งการเปลี่ยนแปลงและจูงใจให้บุคคลรอบข้างยอมรับการเปลี่ยนแปลงนั้น

เคารพความหลากหลายทางวัฒนธรรม (Respect to Cultural Diversity)

มุ่งมั่นยกระดับความสามารถ
ความคิดและความเข้าใจที่ส่งผลต่อธุรกิจของบุคคลทั้งภายในและภายนอกองค์กร
โดยพัฒนาและรักษาบรรยากาศที่เอื้อต่อการมีส่วนร่วมของบุคคลที่มีความแตกต่างกันทั้งในด้านพื้นฐาน
วัฒนธรรม ความคิด รูปแบบการดำเนินชีวิต เพื่อสร้างโอกาสที่นำไปสู่ความได้เปรียบในการแข่งขัน

สร้างพันธมิตรที่ยั่งยืน (Sustainable Partnerships Building)

สร้างพันธมิตรทั้งภายในและภายนอกองค์กร และรักษาความสัมพันธ์อันดีกับบุคคลเหล่านั้นไว้
โดยดำเนินกิจกรรมต่างๆ อย่างต่อเนื่อง
เพื่อก่อให้เกิดความสำเร็จกับองค์กรและผู้มีส่วนได้ส่วนเสียทุกฝ่าย

การพัฒนาองค์กร (Organization Development)

เพื่อเพิ่มขีดความสามารถและสนับสนุนองค์กรไปสู่วิสัยทัศน์ในการเป็น
“ผู้พัฒนาศูนย์การค้าในระดับภูมิภาค ที่ได้รับการชื่นชมสูงสุดจากทุกคน
และไม่หยุดนิ่งในการสร้างประสบการณ์แห่งความสุขในระดับโลก” CPN
จึงปรับโครงสร้างองค์กรให้เข้มแข็งยิ่งขึ้น เพื่อรองรับการขยายสาขาทั้งในและต่างประเทศ
พัฒนาระบบงานและกระบวนการทำงานให้มีประสิทธิภาพสูงขึ้น
มีข้อมูลสารสนเทศที่พร้อมใช้ในการบริหารและการตัดสินใจ
มีการกำหนดขอบเขตงานและบทบาทหน้าที่ของแต่ละตำแหน่งให้ทำงานสนับสนุนกันและมุ่งเน้นลูกค้า
รวมทั้งมีวัฒนธรรมการทำงานที่เอื้อต่อการเป็นองค์กรระดับภูมิภาค ภายใต้ภารกิจที่เรียกว่า
Transformation Mission (T-Mission) ซึ่งเป็นภารกิจร่วมของคน CPN
ที่จะรวมพลังกันปรับกระบวนการทำงาน พัฒนาระบบงาน
และบทบาทหน้าที่ให้สนับสนุนโครงสร้างขององค์กร
เพื่อรองรับการขยายตัวไปสู่การเป็นผู้พัฒนาและบริหารศูนย์การค้าระดับภูมิภาค

การปรับเปลี่ยนโครงสร้างองค์กร (Organizational Realignment)

CPN
ร่วมกับบริษัทที่ปรึกษาทำการศึกษาเพื่อปรับโครงสร้างองค์กรใหม่เพื่อให้สอดคล้องและรองรับการขยายธุรกิจในอนาคต
ซึ่งเน้นไปที่การจัดหมวดหมู่ของงานและการปรับกลุ่มงานเพื่อเพิ่มประสิทธิภาพในการทำงาน
ภายใต้โครงสร้างใหม่ของบริษัท การปฏิบัติงานจะถูกแบ่งออกเป็น 4 ส่วน ตามประเภทของงานหลัก
ดังนี้

1. งานด้านการพัฒนา

2. งานบริหารโครงการในประเทศ

3. งานบริหารโครงการต่างประเทศ

4. ส่วนงานด้านการวางแผน นโยบาย และงานสนับสนุน

การปรับโครงสร้างขององค์กรนี้ยึดหลักการเพื่อพัฒนาให้แต่ละหน่วยงานทั่วทั้งองค์กรมีการทำงานที่สอดประสานกันมากยิ่งขึ้นบนมาตรฐานการทำงานเดียวกันโดยมุ่งเน้นการพัฒนาความเชี่ยวชาญของแต่ละหน่วยงาน
ควบคู่ไปกับการปรับลดขั้นตอนการทำงานที่ซ้ำซ้อน
ทั้งนี้เพื่อยกระดับการให้บริการลูกค้าให้มีประสิทธิภาพและประสิทธิผล โดย CPN
จะมีการกำหนดตัวบุคคลในตำแหน่งงานต่างๆ ให้สอดคล้องกับความรู้ ความสามารถ
โดยจะมีกระบวนการฝึกอบรมและระบบพี่เลี้ยงรองรับ
เพื่อช่วยให้พนักงานสามารถปรับเปลี่ยนการทำงานได้ตามโครงสร้างใหม่

การพัฒนาโครงสร้างพื้นฐานด้านกระบวนการทำงานและสารสนเทศของบริษัท (Development of
Corporate Infrastructure through ERP and HRIS)

CPN ปรับโครงสร้างองค์กรดังกล่าวข้างต้นดำเนินควบคู่ไปกับการทำ “โครงการ F1”
ซึ่งเป็นโครงการพัฒนาระบบสารสนเทศเพื่อการบริหารจัดการ โดยการนำระบบ Enterprise
Resource Planning (“ERP”)
เข้ามาปรับใช้เพื่อให้การทำงานมีความคล่องตัวและมีประสิทธิภาพมากขึ้น
ลดการทำงานที่ไม่เกิดมูลค่าเพิ่ม
ทั้งนี้เพื่อให้พนักงานได้มีเวลาในการพัฒนาศักยภาพของตนเองและมีโอกาสแสดงความสามารถในการสร้างสรรค์สิ่งใหม่ๆ
ได้มากยิ่งขึ้น

โครงการ F1 เป็นการทำงานร่วมกันระหว่างตัวแทนจากแผนกต่างๆ ของ CPN
กับที่ปรึกษาซึ่งมีความเชี่ยวชาญและประสบการณ์ในพัฒนาระบบสารสนเทศด้านการบริหารจัดการให้กับบริษัทชั้นนำของโลก
เพื่อช่วยกันพัฒนาระบบสารสนเทศเฉพาะที่เหมาะสมกับ CPN
ซึ่งจะเป็นการผนวกองค์ความรู้ด้านการปฏิบัติงาน และการดำเนินธุรกิจของ CPN
และระบบบริหารจัดการมาตรฐานสากลเข้าด้วยกัน โครงการ F1 นี้
มีกำหนดแล้วเสร็จและจะนำมาทดลองใช้จริงในไตรมาส 3 ปี 2555

โครงการพัฒนาระบบสารสนเทศเพื่อการบริหารทรัพยากรบุคคล (HRIS)
เป็นการพัฒนาเครื่องมือที่ช่วยในการบริหารจัดการทรัพยากรบุคคลทั้งในด้านการวางแผนกำลังคน
การสรรหาบุคลากร การบริหารงานและพัฒนาบุคคลากร
ตลอดจนการพัฒนาฐานข้อมูลพนักงานเพื่อให้สามารถนำไปใช้งานได้อย่างมีประสิทธิภาพ นอกจากนั้น
ภายหลังจากโครงการ HRIS แล้วเสร็จ พนักงานจะสามารถใช้งานและทำรายการต่างๆ
ผ่านระบบได้ด้วยตนเองในลักษณะ Self-service เช่น การตรวจสอบข้อมูลส่วนตัวของตัวเอง
การตรวจสอบเวลาการทำงาน การขออนุมัติการลา และการเงินสวัสดิการ เป็นต้น

นอกจากนั้น ในปีที่ผ่านมา CPN ได้เริ่มจัดตั้งศูนย์การพัฒนาบุคคลากรภายใต้ชื่อ CPN Academy
เพื่อกำหนดกลยุทธ์การพัฒนาบุคลากรทุกระดับตำแหน่ง โปรแกรมการพัฒนาและฝึกอบรมประจำปี
โปรแกรมการพัฒนาผู้บริหาร โปรแกรมการพัฒนาพนักงานใหม่
การพัฒนาหลักสูตรด้านการพัฒนาศูนย์การค้าและการบริหารศูนย์การค้า
รวมถึงการส่งเสริมการเรียนรู้ของสมาชิกในองค์กรผ่านรูปแบบการแบ่งปันความรู้ “ยิ่งให้ ยิ่งรู้”
และสื่อต่างๆ เช่น E-learning และ วีดิทัศน์ เป็นต้น

การส่งเสริมค่านิยม วัฒนธรรม และหลักบรรษัทภิบาล รวมถึงการปลูกจิตอาสาต่อชุมชนและสังคม

CPN ดำเนินธุรกิจบนพื้นฐานของความมีจริยธรรมและคุณธรรม
จึงส่งเสริมให้ผู้บริหารและพนักงานทุกคนปฏิบัติหน้าที่ภายใต้หลักบรรษัทภิบาล 6 ประการ
“ซื่อสัตย์สุจริต เปิดกว้างโปร่งใส ให้ความเป็นธรรม ให้ความเสมอภาค ยึดมั่นคำสัญญา และ
ใส่ใจดูแลสังคม” ควบคู่ไปกับการปลูกฝังค่านิยมองค์กร คือ สร้างสรรค์ด้วยความเชื่อมั่น
สู่ความเป็นเลิศร่วมกัน ผ่านนโยบาย แนวทางในการปฏิบัติงาน และกิจกรรมรณรงค์ส่งเสริมต่างๆ
อาทิ การเน้นเรื่องหลักบรรษัทภิบาลและค่านิยมองค์กรในการปฐมนิเทศพนักงานใหม่
การกำหนดให้วาระการประชุมเรื่องบรรษัทภิบาลเป็นหนึ่งในหัวข้อการประชุมประจำเดือน
การจัดประกวดโครงการด้านค่านิยม การจัดกิจกรรม “CPN อาสา”
เพื่อให้พนักงานมีส่วนร่วมในการตอบแทนสิ่งที่ดีต่อชุมชนและสังคม (ดูรายละเอียดในหัวข้อ
“การพัฒนาสู่ความยั่งยืน”) รวมถึงการสำรวจความคิดเห็นของพนักงาน (Employee Opinion
Survey หรือ EOS) การแสดงความคิดเห็นของพนักงานผ่าน ตู้ปณ.99 และกล่องรับฟังความคิดเห็น
(idea-BOX) การรับฟังเสียงของเพื่อนพนักงาน (Voice of Internal Customer หรือ
VoIC) อีกทั้งมีการให้รางวัล “คนดี คน CPN” แก่พนักงานที่ปฏิบัติตัวเป็นแบบอย่างที่ดีด้วย
จากความเอาจริงเอาจังในด้านการดำเนินงานตามหลักบรรษัทภิบาลของทั้งระดับบริหารและพนักงานทำให้
CPN ได้รับการประเมินผลการรายงานการกำกับดูแลกิจการในระดับดีเลิศ (5 ดาว)
จากสมาคมส่งเสริมสถาบันกรรมการบริษัทไทย (IOD)

การสร้างบรรยากาศขององค์กรแห่งการเรียนรู้และนวัตกรรม

“CPN ยิ่งให้ยิ่งรู้”

เพื่อส่งเสริมการเป็นองค์กรแห่งการเรียนรู้ CPN จึงสนับสนุนให้หน่วยงานทั่วทั้งองค์กรจัดกิจกรรม
”ยิ่งให้ยิ่งรู้” โดยมีวัตถุประสงค์เพื่อให้เกิดการแลกเปลี่ยนประสบการณ์และเรื่องราวดีๆ
ระหว่างผู้บริหารกับพนักงาน และ ระหว่างเพื่อนพนักงานด้วยกัน
ก่อให้เกิดการแบ่งปันความรู้ภายในองค์กร ยิ่งไปกว่านั้น
เพื่อให้คนที่มีความรักความสนใจในเรื่องเดียวกันได้แบ่งปันความรู้ระหว่างกันในบรรยากาศแบบครอบครัวเดียวกัน
นอกจากนั้น CPN ยังได้จัดรายการ “CPN Radio – Boots up Your Life, Brighten up
Your Health” ผ่านระบบเสียงตามสาย
ซึ่งเป็นรายการสั้นประกอบด้วยการให้ข้อมูลที่เป็นสาระประโยชน์ระหว่างเวลางานพร้อมกับเสียงเพลง
เพื่อช่วยให้พนักงานได้ผ่อนคลายจากการทำงานชั่วขณะและรับทราบข่าวสารความรู้ไปในเวลาเดียวกัน

“Dream Team”

นอกจากการส่งเสริมการคิดสร้างสรรค์รายบุคคลแล้ว CPN
ยังส่งเสริมกระบวนการคิดร่วมกันระหว่างกลุ่มคนทำงาน ภายใต้กรอบความคิดแบบ PDCA
(Plan-Do-Check-Act) ซึ่งเป็นเครื่องมือที่จะฝึกให้พนักงานวิเคราะห์และแก้ปัญหาอย่างเป็นระบบ
โครงการ “Dream Team” ได้ริเริ่มขึ้นตั้งแต่ปี 2552
และดำเนินการมาอย่างต่อเนื่องเป็นประจำทุกปี จนในปี 2554 CPN มีกลุ่ม Dream Team กว่า 90
กลุ่มกระจายอยู่ทุกสาขา เพื่อช่วยกันพัฒนางานภายในหน่วยงานให้มีประสิทธิภาพสูงขึ้น

“CPN Quality Award”

นวัตกรรมส่วนหนึ่งของ CPN เกิดขึ้นจากการผลักดันผ่านโครงการ “CPN Quality Award”
ที่ส่งเสริมให้พนักงานระดับจัดการในแต่ละฝ่ายและแต่ละสาขาร่วมกันคิด วิเคราะห์
และหาแนวทางที่จะช่วยให้สาขาหรือหน่วยงานของตนบรรลุผลสำเร็จตามภารกิจและเป้าหมายขององค์กร
โดยในปี 2554 โครงการ CPN Quality Award
มีเป้าหมายเพื่อยกระดับการทำงานของระดับจัดการให้มุ่งเน้นกลยุทธ์ (Strategic Focus)
และวิเคราะห์แก้ไขปัญหาโดยใช้ข้อมูลจริง (Fact-based Management)
โดยโครงการที่ผ่านการคัดกรองทั้งในด้านของความคิดสร้างสรรค์และก่อเกิดนวัตกรรมใหม่ๆ
จะถูกนำมาเสนอในงาน CPN Productivity Contest ซึ่งจัดเป็นประจำปี ตั้งแต่ปี 2553
เพื่อแบ่งปันความรู้ให้เพื่อนพนักงานด้วยกันได้เลือกสรรและนำไปประยุกต์ใช้กับหน่วยงานตนเอง

การพัฒนาองค์กรตามแนวทางรางวัลคุณภาพแห่งชาติ (Thailand Quality Award)

CPN ศึกษาและนำเอาเกณฑ์รางวัลคุณภาพแห่งชาติ หรือ Thailand Quality Award
มาเป็นกรอบในการพัฒนาระบบงานด้านการบริหารศูนย์การค้าตั้งแต่ปี 2552 โดยในปี 2554 มี 3
ศูนย์การค้านำร่อง คือ เซ็นทรัลพลาซา เชียงใหม่ แอร์พอร์ต เซ็นทรัลพลาซา ปิ่นเกล้า
และเซ็นทรัลพลาซา พระราม2 เป็นตัวแทนเข้าร่วมประกวดรางวัลคุณภาพแห่งชาติ
สำหรับศูนย์การค้าอื่นๆ ที่แม้จะไม่ได้เข้าร่วมประกวดในปีที่ผ่านมา
แต่ก็มีพัฒนาระบบการบริหารภายในอย่างต่อเนื่อง
โดยนำกรอบการประเมินผลการบริหารงานตามแนวทางรางวัลคุณภาพแห่งชาติมาประยุกต์ใช้

จากความมุ่งมั่น ทุ่มเท รวมทั้งเรียนรู้ร่วมกันระหว่างทีมงานของศูนย์การค้านำร่อง
ส่งผลให้ศูนย์การค้าเซ็นทรัลพลาซา เชียงใหม่ แอร์พอร์ต ได้รับรางวัลการบริหารสู่ความเป็นเลิศ
(Thailand Quality Class: TQC) ประจำปี 2554
โดยรางวัลอันทรงเกียรตินี้ถือเป็นเครื่องยืนยันระบบการบริหารศูนย์การค้าของ CPN
ที่มุ่งสู่มาตรฐานระดับสากล ซึ่งความรู้ ประสบการณ์
และระบบการทำงานที่ทีมงานเรียนรู้และพัฒนาจากสองโครงการนำร่องนี้
จะถูกนำไปขยายผลยังทุกศูนย์การค้าอื่นภายใต้การบริหารงานของ CPN
เพื่อการยกระดับการบริหารจัดการของศูนย์การค้าให้เป็นที่ยอมรับในระดับสากล

การบริหารงานตามระบบมาตรฐานการทำงานสากล (International Standard
Management)

CPN นำระบบการบริหารคุณภาพตามมาตรฐานสากลมาใช้ในการบริหารจัดการองค์กร ดังนี้

การบริหารจัดการศูนย์การค้าตามมาตรฐาน ISO 9001:2008

ISO 9001:2008 เป็นมาตรฐานระบบบริหารงานด้านคุณภาพขององค์กร ที่ CPN
นำมาปฏิบัติเพื่อให้ผู้เข้ามาใช้บริการและผู้เช่าพื้นที่เกิดความพึงพอใจสูงสุด โดย ISO 9001:2008
เป็นกระบวนการบริหารงานที่มีความเชื่อมโยงกันอย่างเป็นระบบและมีการพัฒนาด้านการบริการอย่างต่อเนื่อง

ในปี 2554 ที่ผ่านมา CPN ได้ขอรับการยกระดับการรับรองระบบบริหารคุณภาพมาตรฐาน ISO
9001:2000 เป็น ISO 9001: 2008 สำหรับ 12 โครงการ ได้แก่ เซ็นทรัลพลาซา ลาดพร้าว,
เซ็นทรัลพลาซา ปิ่นเกล้า, เซ็นทรัลพลาซา พระราม 2, เซ็นทรัลพลาซา บางนา, เซ็นทรัลพลาซา
รัชดา-พระราม 3, เซ็นทรัลพลาซา รามอินทรา, เซ็นทรัลพลาซา เชียงใหม่ แอร์พอร์ต,
เซ็นทรัลพลาซา รัตนาธิเบศร์, เซ็นทรัล เซ็นเตอร์ พัทยา, เซ็นทรัลเวิลด์, เซ็นทรัลพลาซา
แจ้งวัฒนะ และเซ็นทรัลเฟสติวัล พัทยา บีช พร้อมทั้งขอรับการรับรองมาตรฐานเพิ่มใน 3
โครงการใหม่ คือ เซ็นทรัลพลาซา ชลบุรี, เซ็นทรัลพลาซา อุดรธานี และ เซ็นทรัลพลาซา
ขอนแก่น ทำให้ CPN มีศูนย์การค้าที่ได้รับการรับรองระบบบริหารคุณภาพตามมาตรฐาน ISO 9001:
2008 แล้วจำนวน 15 โครงการ

ระบบการจัดการสิ่งแวดล้อมตามมาตรฐาน ISO 14001:2004

ISO 14001:2004 เป็นมาตรฐานระบบการจัดการด้านสิ่งแวดล้อม โดย CPN
ตระหนักถึงความสำคัญของการจัดการสิ่งแวดล้อม
จึงได้นำมาตรฐานดังกล่าวมาปฏิบัติเพื่อให้การพัฒนาทางธุรกิจดำเนินควบคู่ไปกับการดูแลสิ่งแวดล้อม
การปฏิบัติงานจึงมุ่งเน้นการป้องกันการเกิดมลพิษและจัดให้มีการพัฒนาระบบดูแลสิ่งแวดล้อมอย่างต่อเนื่อง

ในปี 2554 ที่ผ่านมา CPN ได้ขยายระบบการจัดการสิ่งแวดล้อมตามมาตรฐาน ISO 14001:2004
จาก 4 โครงการที่ได้รับการรับรองแล้ว คือ เซ็นทรัลพลาซา ปิ่นเกล้า, เซ็นทรัลพลาซา บางนา,
เซ็นทรัลพลาซา เชียงใหม่ แอร์พอร์ต และเซ็นทรัล เซ็นเตอร์ พัทยา ไปยังอีก 2 โครงการ คือ
เซ็นทรัลพลาซา รัตนาธิเบศร์ และเซ็นทรัลพลาซา พระราม 2 ทำให้ CPN
มีศูนย์การค้าที่ได้รับการรับรองระบบการจัดการด้านสิ่งแวดล้อม ISO 14001:2004 จำนวน 6
โครงการ

ด้วยความมุ่งมั่นการจัดการสิ่งแวดล้อมภายใต้นโยบายของบริษัทที่กำหนดเป้าหมายให้ศูนย์การค้าของ
CPN เป็น Green Building จึงได้ดำเนินการสร้างระบบการจัดการด้านสิ่งแวดล้อม
เพื่อเตรียมความพร้อมในการขอรับรองมาตรฐาน ISO 14001:2004
ให้ครอบคลุมทุกศูนย์การค้าภายใต้การบริหารของ CPN ต่อไป

[]